text:
Evode Uwizeyimana ati njye sinumva impamvu mwumva hari ibintu tatavugaho kandi byitwa ko turi muri Demokarasi!
Mu mpera z’ Umwaka bimaze kumenyerwa ko Leta ya FPR itegura Inama rusange ihuza abanyarwanda b’ingeri zinyuranye. Ntawe uzi urwego Iyo Nama ibarizwamo mu byerekeye amategeko agenga u Rwanda ubu, gusa ikizwi ni uko atari inama ifite ububasha nk’izi twumva mu bihugu bimwe na bimwe bigendera kuri Demokarasi, aho inama rusange y’igihugu ishobora ni urugero guterana ikaba yatora Umukuru w’igihugu (Ahaba za democraties parlementaires). Ni Ukuvuga ko abahagarariye abandi mu nama Rusange bagira uburyo batorwamo, amategeko akaba abagenera inshingano kimwe n’uburenganzira. Bite rero n’Inama y’Umushyikirano w’uyu mwaka isa n’iyavugishije benshi amagambo, cyane cyane biturutse ku buryo butari bwiteguwe Sekreteri wa Leta Evode Uwizeyimana yaba yayitwayemo! Yaba se noneho ari intandaro yo kujya impaka mu materaniro y’abanyarwanda ubundi akunze kurangwa no kwikiriza yego biturutse ku ijambo ry’abari hejuru?Abagerageza guta ibyatsi kuri Evode Uwizeyimana bagombye kuzirikana ko byibuze yatumye habaho impaka ku bibazo, ubundi zisa n’izitemewe muri leta y’igitugu ya FPR!
Inama y’Umushyikirano ikunze kuvugwa mu mpera z’umwaka, kugeza ubu yakunze kugaragara nk’umunsi mukuru ukorwa n’ishyaka riri ku butegetsi, rigamije kurata ibyo ryaba ryaragezeho. Nta bibazo bikomeye bya politiki byemerewe kuvugwaho, mbese inama yabaye nk’umuyoboro wo gutanga akabarore ko byose muri FPR bigenda sawa sawa. Kubera ko abatumirwa aba ari ab’Ishyaka FPR (ryitirirwa leta cyangwa se rikisanisha nayo), birasa n’ibitazigera bibaho igihe FPR igicigatiye ingoma ko ababona ibintu ukundi kunyuranye nayo batumirwa mu gushyikirana. Aba basa n’ibicibwa mu gihugu cyabo, abo bahagarariye bagafatwa nk’ho atari abanyarwanda. Tudatinze mu byo gusesengura iby’iriya nama kugeza ubu yibazwaho byinshi, birakwiye ko twagaruka ku Gucyocyorana kwa Sekreteri wa Leta Me Evode Uwizeyimana na Musenyeri Serviliyani Nzakamwita wa Diyosezi Gatolika ya Byumba. Nk’uko ibinyamakuru byinshi bikomeza kubigarukaho, hariho ikintu cyo gutwama Evode Uwizeyimana, mbese nk’aho ngo atagombaga gucyocyora Musenyeri Nzakamwita nk’umuntu wubashywe muri rubanda! Bityo tukibaza tuti, Ese koko mu nama yiswe iy’Umushyikirano, byaba bikwiye ko unenze igitekerezo kitamunyuze yafatwa nk’aho yaciye inka amabere, mu gihe biba bivugwa ko igishyizwe imbere ari Dialogue?
Burya nta kintu gitera ishozi nko kubona ikivunge cy’abantu bateranye (baba bari muri za assemblees z’abadeptite, cyangwa se andi manama ayoboye igihugu), ugasanga ba nyiriguterana bavuye mu by’ubwenge bwabo bwite bityo bakigira abacakara b’umuntu umwe baba bumva ko ariwe ubasumbije umutwe. Birushaho gusa nabi iyo ba bantu baterana bagamije kitigera nari mwe bagisha inama umutimanama, ahubwo ibyo bakora bakabikora gusa bategereje igihe ukwezi kuzashirira bagahabwa iposho, dore ko abari aricyo kintu important baba binshingikirijeho. Bityo umuntu akibaza ati, gukunda igihugu byaba biri he, guha ubuzima bwawe sens ubikesha kwishimira guha abandi service byazaturuka he abantu bagiye bakora kuri ubu buryo tuvuzeho?
***
Mu Rwanda hari ikintu cyadutse cy’umuco mubi kuva aho Inkotanyi zifatiye ubutegetsi (Wenda ni nako byari bisanzwe mu muco karande!) wo kureba ibiba, ugasa n’aho utabibona, haba ku bayobozi bamwe muri leta cyangwa se mu Kiriziya. Bityo ugasanga umuyobozi runaka mu gihe cyose afashe ijambo, akihitiramo kuvugira muri generalites (Imvugo y’ubwihisho, yo kwirinda kwiteranya), ariko wasa n’ubaza concretement (Ibifatika), nyir’ukuvuga ashaka kugeraho, akaba atabikwerurira n’iyo wagira ute! Ashaka iki? Hato habe hagira umufatira ku ijambo? Uyu muco niba twawita kubeshya, cyangwa se kwiziga (muri sagesse ya kirwanda), birashoboka, gusa ikizwi ni uko bene uyu muco uhabanye na Demokarasi, bityo nta watinya kuvuga bene ibyo bisigisigi by’amateka bisenya byinshi aho kubaka, kubera bisa nk’ibishimashima ikibyimba cyagombye kuvurwa. Mu bihugu byateye imbere muri Demokarasi impaka muri za assemblees akenshi zirashyuha, ku buryo rimwe na rimwe abo mu gice cya gauche benda gusumirana n’abari a droite! Ni kuki rero impaka zubaka zitagibwaho, ngo umuntu ahagarare kubyo yemera, abirwanire ishyaka? N’umuco wa gikirisitu uvuga ko yego y’umuntu iba igomba kuba yego na oya ikaba oya, bityo kuruma uhuha bya kinyarwanda bikaba nta gaciro mu by’ukuri byagombye kugira muri iyi si y’iki gihe!
Tugarutse nanone ku ihangana rya Evode na Musenyeri Nzakamwita, birakwiye ko mbere na mbere abantu bamenya imiterereye y’abo bagabo bombi, kuko urebye neza wasanga harimo n’ikibazo cy’imyumvire gishingiye kandi cyigaragariza muri conflit de generations, n’iyo haba abagerageza kubibona ukundi.
Ku byerekeye Musenyeri Nzakamwita, umuntu yavuga ko ari prototype koko y’umuntu urangwa n’ubupfura nk’uko bizwi mu muco wa gakondo. Musenyeri Nzakamwita n’umuntu mbese ugerageza kuba imberabyombi, kutagira cyane cyane aho yafatirwa mu ijambo, cyane cyane ku mpande zombi zikunze guhangana mu Rwanda. Gusa rero imyifatire nk’iyo, n’iyo yaba iya gipfura ite, ifite uburyo ishobora gusigasira akarengane mu bantu, cyane cyane iyo utatinyuka kugira ibyo uvuga ku bibazo concrets, abantu baba barimo. Mu by’ukuri imyifatire ya Musenyeri, n’ubwo yakwitwa kuri bamwe iy’abatera amahoro (bamwe bahirwa!), ariko kandi inatanga urwaho ku gahotoro mu bantu nk’uko tubibona muri iki gihe kuri FPR. Ibi ngirango twanabivuga duhereye ku ngero:
Mu mwaka wa 1994, Padiri Nzakamwita (Musenyeri ubu), yabanaga na mugenzi we Padiri Niyitegeka Alfred, alias Sozo, umwe mu byatwa by’abapadiri u Rwanda rwagize! Inkotanyi zifashe Rutongo, Padiri Niyitegeka ngo yaba yarahise yicwa, nk’uko byakomeze guhwihwiswa. Hakaba nabwo n’ababyegeka ku nterahamwe. Gusa bivugwa ko Inkotanyi ngo zaba zaramujije isura ye (yenda kumera nk’ibisanzwe bivugwa ko biranga abahutu), ariko mu by’ukuri Padiri Alfred yari umututsi. Nyuma y’intambara abantu bakomeje ibyo kubijyaho impaka, babaza iby’urwo rupfu cyane cyane Musenyeri Nzakamwita, dore ko yari kumwe na Padiri Afred. Ababikurikirana bavuga ko Musenyeri Nzakamwita yaruciye akarumira kugeza n’uyu munota.
Uretse n’ibyo, hari ibindi abantu bibaza: Ko Inkotanyi igihe zifashe Byumba zarengeye ku bapadiri bari bateraniye ku Rwesero (barimo Padiri Mudashimwa) zikabarimbagura, Nzakamwita nka Musenyeri wa Byumba yaba yarashyinguye ku mugaragaro abo bapadiri be mu Cyubahiro, kandi akaba yatinyuka akavuga n’urwo bazize? Birazwi ko ibyo Musenyeri Nzakamwita atabitinyuka.
Ibyo kandi ninabyo abakirisitu bakunze no kwibaza ku bayobozi babo ba roho muri rusange. Tufatiye urugero kuri Musenyeri Mbonyintege wa Kabgayi. Ko yabaye Musenyeri ashoboye kuvuga rikijyana kuri iyi leta, hari ubwo yaba yarafashe akanya ngo ashyingure bagenzi be b’abasenyeri barimbaguriwe i Gakurazo n’Inkotanyi, kandi anatinyuke akomoze ku cyatumye bicwa (bazizijwe ubwoko bwabo?). None se niba ibyo Musenyeri Mbonyintege atarashoboye kubikora mu gihe yari akibifitiye ubushobozi, yazategereza ko ari nde wundi uzabasha kuvuga kuri iyo injustice kugira yoye kuzasubira ukundi.
Nyamara hari ukuntu abayobozi mu Kiliziya bakora kandi bakarashaho kugaragariza intama baragiye ko bazitayeho. Dore nko muri uyu mushyikirano, ninde utabura mbese gushima igikorwa cya Musenyeri Rukamba? Yavuze atarya iminwa, dore ko nta n’uwo aba yikanga muri abo bose, atangaza atajijinganya position ye ku ndishyi zitumvikana FPR yasabaga Kiriziya. Nsanga bene iyi myifatire ariyo itera abakrisitu kwiyumva mu bashumba babo. Binyuranye rero no gukoresha langue de bois nk’uko kwa Musenyeri Nzakamwita, aho avuga asa n’utanga impuruza ko byacitse mu muryango nyarwanda, ariko adashobora na gato gutunga urutoki imigirire idahwitse ya FPR. Ntibishobora rero gutangaza ko umuntu nka Evode adashobora kwihanganira bene iyo nyifato kabone n’aho yaba ishingiye kuri gakondo!
***
Kugerageza kumva Imyitwarire ya Evode kuri Musenyeri Nzakamwita n’impamvu atashoboye kwihanganira bene iriya mvugo ya gipfura ya Musenyeri, birasaba kumenya Evode wo mu bihe bishize!
Niba hari umuntu wariye isataburenge ku buryo buhanitse mu minsi ishize leta ya Kagame, ni Evode Uwizeyimana. Uyu mugabo, ukiri muto mu by’ukuri, twavuga ko ari umwe mu bapromoteri b’icyiswe nouvelle Generation y’abanyapolitiki, mu barwanira impinduka baba hanze y’u Rwanda, kandi koko ishyaka ryo guharanira kuva mu mico y’amacakubiri yakunze kuranga generations zo mu gihe cyashize, ibyo Evode yabirwaniraga ishyaka rigaragara afatikanyijemo cyane cyane na mugenzi we Patrick Ndengera (Batwariwe ahari igihe kimwe mu Nkotanyi). Evode niwe wadukanye mu manama imvugo yise « gukubitira ikinyoma ahareba inzega » (Avuga RPF Inkotanyi muri rusange). Umuntu yanavuga ko muri abo banyapolitiki babyiruka, Evode ariwe wari ushoboye undi witwa Nduhungirehe, we wari wariyemeje kurwana intambara ikomeye yo kubunganga ikinyoma cya FPR, aricyo cyanagombaga gutsimburwa bidasubirwaho (Postion ya Uwizeyimana).
Birakomeye kuba wavuga ko Evode adateye neza, gusa ikigaragara ni uko uwabashije kumuroba wese akamushyikiriza FPR, uwo muntu nawe ni gahanga kuko yarobye igifi kinini. Ikibazo kikaba kumenya uburyo Evode Uwizeyimana, wagaragaye nk’umudemokrate yokorana na systeme y’Inkotanyi bigashoboka, ku buryo ndetse umuntu atatinya kuvuga ko ubu Evode (ngo washinzwe kuboha amategeko abuza inzira abahangara Kagame mu matora), akari kera FPR nitamukoraho we azayikoraho! Bityo kuvuga ko yaciye inka amabere mu kubahuka Musenyeri Nzakamwita byaba gukabya, twavuga ahubwo ko n’aho yihanganye kutavuga, buriya yacyashye uwo yari ashyikiriye! Birakomeye kuba umuntu yatekerereza ko aba banyapolitiki bato babyiruka ubu bazakomeza imikorere ya FPR. Bityo ntitwatinya kuvuga ko umushyikirano urimo ba Evode ahubwo ubanza wajya waba umushyikirano!!!
****
Icyo twabivugaho muri rusange:
Niba hari abanyapolitiki nouvelle Generation nka Evode Uwizeyimana baribwa akara n’Inkotanyi bakiyemeza kuva ku migambi bahoranye, ni ikimenyetso gikomeye ko abanyapolitiki aba basanzwe barwanira impinduka mu Rwanda ko bagombye ubwabo guhindura imikorere. Evode Uwizeyimana ni urugero nyarwo rwo gutsindwa kw’abaharanira impinduka mu Rwanda. Umuntu nka Evode ajyanwa muri FPR biturutse effectivement kuri deception: Mu gihe cyose abanyapoliti bahura nk’aho bavuze ku bibazo byo gukemura umwanya munini bakawuta muri querellers intestines z’ibyahise (kiga Nduga n’andi manjwe), ntibakavuge ko ikibashishikaje muri ubwo buryo ari ugutabara rubanda. Igihe cyose abantu bazagumya kurwana intambara z’amafuti zo gusubiranamo, hazakomeza kuboneka ba Evode benshi basaba Kagame kugomeza politiki ye ishingiye ku bucakara, kuko n’ubundi nta bushake bwo kuva muri ubwo bucakara buzaba buriho!
La Redaction, Le Mediateur


c: text/html

text:
Umugore w’Umwongereza witwa Clare w’imyaka 35 yahuye n’uruva gusenya ubwo yasangaga umugabo we bari bamaze amasaha 12 bashyingiranywe yapfiriye muri hoteli bakoreyemo imihango yose y’ubukwe.
Uyu mugeni yatunguwe n’urupfu rw’uyu mugabo we Danny Emsley ubwo bari bamaze gushyingiranwa ku wa 17 Kanama uyu mwaka mu birori byari bitabiriwe n’inshuti n’abavandimwe.
Danny yapfuye ku munsi w’ubukwe bwe
Uyu mugabo yasanzwe yapfuye yambaye imyambaro y’ubukwe gusa icyamuhitanye nticyamenyekanye cyane ko inshuti ze zavuze ko mbere y’uko akora ubukwe nta kibazo yari afite.
Mu gahinda kenshi Clare yanditse ubutumwa bw’akababaro kuri Facebook avuga ukuntu atewe no kubura uyu mugabo we bari bamaze amasaha make bashyingiranywe.
Yagize ati “Ku wa gatanu wari umunsi w’ingenzi mu buzima bwanjye kuko nashyingiranywe n’umugabo mwiza,w’inyangamugayo ndetse w’igikundiro kurusha abandi bose nahuye nabo.Twagize umunsi mwiza turi kumwe n’imiryango yacu gusa Danny wanjye yatuvuyemo mu buryo budasobanutse.Ubu mfite icyobo kinini mu mutima wanjye kitabona uwagisiba ndetse sinzi uko nzabasha ntagufite mugabo mwiza.”
Mu iperereza ryakozwe na polisi basanze uyu mugabo nta kibazo yari afite ndetse inshuti ze zavuze ko yari afite ubuzima bwiza ndetse yahoraga akina umupira w’amaguru.
Danny yapfuye aryamye kuko yasize inshuti n’abavandimwe bari kwishimira ibirori,umugore we agiye kumureba asanga yapfuye.

robotstxt: allowed

filter: keep


text:
Bamwe mu badepite basabye ko umwana w’ Umunyarwanda yajya ahabwa indangamuntu akivuka kugira ngo byorohereze ababyeyi b’ abana mu ngendo zigana hanze y’ u Rwanda.
Kuri uyu wa 2 Gicurasi 2018 ubwo abadepite batoraga itegeko rihindura kandi ryuzuza itegeko rigenga ikoreshwa ry’ ibendera ry’ igihugu n’ indangamuntu bamwe mu badepite basabye ko umwana yajya ahabwa indangamuntu akivuka bitandukanye ni uko bisanzwe kuko umwana ahabwa indangamuntu amaze kugira imyaka 16.
Depite Mukabagwiza Edda ni umwe mu badepite basaba ko umwana yahabwa indangamuntu akivuka. Avuga ko bibaye byakorohereza ababyeyi igihe bagiye gukora ingendo zigana mu mahanga.
Yagize ati “Ikarita ndangamuntu isigaye ikoreshwa mu ngendo zijya mu bindi bihugu. Umwana ahawe indangamuntu byakorohereza umubyeyi ukeneye kujya mu mahanga kuko ntabwo tuzajya tugenda ngo dusige abana bacu kandi kubashakira ibyangombwa byadutwara amafaranga menshi”
Perezida wa Komisiyo ya Politiki uburinganire n’ ubwuzuzanye Hon Kayiranga Rwaka Fred yavuze ko impamvu umwana adahabwa indangamuntu ari uko aba yanditse mu irangamimerere ry’ igihugu cye kandi abaruye ku babyeyi be, ikindi ngo ni uko nta nshingano aba afite zimusaba indangamuntu.
Hon Kayiranga yakomeje avuga ko umwana ujyanywe n’ ababyeyi be mu mahanga asabirwa pasiporo kuko aba agiye mu gihugu kitarimo irangamimerere ye.
Mu nama iherutse kubera I Kigali yo gushyiraho isoko rusange ry’ Afurika ibihugu 27 byashyize umukono ku masezerano yo koroshya urujya n’ uruza hagati yabo bivuze muri ibi bihugu umuntu azajya ajyayo yerekanye ikarita ndangamuntu gusa nta bya Visa.
Gusa ku rundi ruhande umuntu yakwibaza ukuntu umubyeyi azajya atembera mu bihugu byo muri Afurika akoresheje indangamuntu ariko bikamusaba ko yishyurira umwana we pasiporo na visa.
Abafatira amarangamuntu y’ abakozi bo mu rugo bashobora kuzajya bahanwa
Abadepite barimo Hon. Ruku Rwabyoma bagaragaje ko hari abantu baha akazi umukozi wo mu rugo ari uko babanje kumwambura indangamuntu ye bakayibika, bavuga ko ibi ari amakosa ndetse ko hakwiye kubaho ubukangurambaga ababikora bagahanwa.
Abadepite kandi bavuze indangamuntu ifite agaciro kanini bityo ko umuntu uyitoraguye adakwiye kuyimanika mu biro cyangwa ahantu hahurira abantu benshi kuko abakora ibyaha bashobora kuyibona aho hantu bakajya kuyikoresha ibyaha basaba ko umuntu utoraguye indangamuntu yajya ahita ayijyana kuri polisi y’ u Rwanda kuko aribwo umutekano wa nyirayo waba wizewe.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
abbabadepite nabo bazaducuranya burya


text:
nukuri uwiteka amushyigikire kandi azagire ubukwe bwiza
nukuri uwiteka amushyigikire kandi azagire ubukwe bwiza
niba atari ruswa abanyamakuru nacu nabaswa ...ngo gatare na odette bakundanye nyuma y’urupfu rwa madame gatare gusa biratangaje mujye mubanza mutohoze mbere yo kwandika inkuru byaba byiza aho kwandika ibinyoma
Ntakundi Gatare yabigenza gusa Odette nawe uzamubere umwana mwiza knd abana be ntuzabatere agahinda . Muzagire ubukwe bwiza!
Kuki muvunwa n’umutwaro mutikoreye?Gatare uwo mwihaye ababangamiyeho iki koko/Icyo nzi nuko abamwihaye mwirirwa mu buraya we yanze kujyamo.Mujye mwiyubaha,muvuge ibibareba
@ntabwoba waba uziko gusebanyamu ruhame bihanwa n’amategeko kandi ubwo uziko aguteje polisi utashakishwa ukamenyekana menya utazi ikoranabuhanga aho rigeze ubwo uziko kwiyita izina rutari iryawe byatuma batakubona mbega ubuswa
Mubyihorere sha ntimuzi ukuntu Odette aryoshye mwa bahungu mwe! Naho ibyo kuba yihuse byo ntaho bihuriye. Yaba Bibiliya yaba n’amategeko yacu yanditse nta gihe runaka biteganya.
Komera Musaza ibyo wakoze ni sawa rwose twebwe abagabo turabishyigikiye kandi ubifitiye uburenganzira busesuye aho guca ku ruhande wandavura shyira umwana mu nzu agususurutse uve ibuzimu ujye ibuntu!! Abavuga ngo wihuse " Wihuse par rapport à quoi !!! " Abagore mujye mumenya ko twebwe abagabo dutandukanye namwe kandi iby’imiterere y’umubiri nta Buringanire bubamo!!
Ngo bakundanye ryari?Ariko aba banyamakuru baba babahaye iki koko mwagiye mwandika ibyo muzi.Icya mbere aba bombi babanje gukundanira kuri Maman Dady ataranarwara .Kugeza ubwo Gatare abyaranye nuyu mugore umugore wisezerano arahangayika abaho mubukene havdi Gatare ntacyo abuze akirirwa asohoka nuyu barya iraha nyiramiruho ari mubana.Ahubwo ubanza hari utuzi bamuhaye ngo aveho kuko yari ababangamiye.
Buriyasha baribasanganywe,umugabo numwama wundi
Yego rata Musaza Gatare nta musaza wo kwandavura kandi twebwe abagabo za hormones zacu zihora ziri active byiza cyane!!
Gatare ibyo akoze ni amahitamo ye.abaravuga ngo abagore barihangana nyine ni ukwihangana.abagore nabo biterwa n’uko mureba mugasanga guta abana mu nzu bigoranye ariko har ababata bakagenda ,njye nzi uwashatse amaze gushyingira imfura ye,bucura bwe arangije ayisumbuye.rero ntimugaseke abagabo .Akaryana mu ipantaro karyana no mu Ihururu.
Urugo rwiza grand fre!abantu turabantu kandi ntawuneza rubanda!kurikira umutima wawe!turizerako uwo mugeni azaguhoza nurubyaro madame wawe yagusigiye!abagabo batihangana nabirirwa mubushurashuzi naho abashaka. rukaguma nagababo...
Imana ibafashe bazabone ijuru rito mu rugo rwabo.
yega abagabo ntakwihangana bagira njye uwsnjye hashije imyaka ine apfuye ariko sinari nashaka gusa azagire urugo rwiza
eeeehhhh ko nanjye nunva madame we ntagihe gishize apfuye koko ntiyihuse.?abagabo disi murabana beza gusa ntimwihangana.arinkumugore ngo urebe ngo aratuza ndetse no kutazashaka bibaye ngombwa..ubukwe bwiza Gatare wee
Ngo bakundanye nyuma y’uko apfushije umugore? Hahahaha mwinsetsa ntacyo mvuze nzakivumba
Manaaaa weee!!! Ubu batangiriye gukundanira mu kiriyo cyangwa n’imbere yacyo???? Odette, wo kabyara we uzabere umubyeyi mwiza abana ba Gatare dore ubasanze mu rupfu rukiri rubis rwa Nyina!!! Nicyo nkwisabiye.
Gatare, nawe uzahagarare nk’umubyeyi mu rugo urwanire ishyaka abana bawe, wibuke urukundo Nyina yabakundaga!
Uzagire urugo ruhire
Yegoko! Abagabo uziko batihangana? Ntanimyaka ibiri irashira koko ahise yishakira undi? Yewe yewe, ni danger kbsa, burya abagore barihangana byibura we yarindira abana bagakura.


text:
UBUTUMWA BW'UMUBYEYI BIKIRA MARIYA YAHAYE BYISHIMO TARIKI YA 13/03/2012
Umubyeyi Bikira Mariya yaje ababaye cyane ari mu rumuri rwinshi cyane ntabona icyo ndugereranya narwo, nuko aranyitegereza aransuhuza ati :
Uraho mwana wanjye ukomeje kwihanganira imibabaro yose uhura nayo.
Nti : uraho Mama ! Mwana wanjye umeze ute ? Mama meze neza gahoro nawe urabibona imibabaro ni myinshi mu mubiri wanjye, sinsinzira imbeho yo kw'isima irandembeje ariko Mama sininuba kuko ntacyo nagabanuraho, narabyemeye.
Mwana wanjye ntacyo utazi ibyo byose uri guhura nabyo byose warabibwiwe ko uzababara ukababarira benshi kuri ino si ntacyo utazi byose warabibwiwe, none rero mwana wanjye komeza ubabare ubabarira benshi kuko iyo mibabaro ufite n'ibyaha byinshi by'abantu benshi uriguhongerera cyane cyane abanyarwanda.
Mwana wanjye ongera unsuhurize abana banjye bose uti : nimugire amahoro ! Nimugire amahoro ! Nimugire amahoro ! urukundo rwanjye rubasakaremo bana banjye.
Uyu munsi wa none ndababaye cyane mbabajwe cyane n'abana banjye benshi bakomeje kwisuka mu byaha kandi babibona babwire uti : Nababwiye kenshi mwanga kumva ariko noneho mugiye kubibona ;
Mwana wanjye, mbwirira abo bakomeje kurundarunda imitungo banyunyuza imitsi ya bagenzi babo uti : Mubirundarunde ariko si ibyanyu. Mugiye kubibura mubireba.
Mwana wanjye, ongera umbwirire abana banjye bose ntawe urobanuye uti : Uyu munsi bana banjye nkunda, uyu munsi wa none mundangamire njye Mama wanyu wajyanwe mu Ijuru ubu nkaba nkikijwe n'urugaga rw'Abamalayika, ubu baransingiza ubudatuza kandi barampa icyubahiro kinkwiye ubu nkaba ndi Umwamikazi w'Ijuru n'isi.
Nicaranye n'Umwana wanjye Yezu Kristu akaba yaranyakiranye urukundo rwinshi rukwiye Umubyeyi mwana wanjye, ongera umbwirira abana banjye bose bumva uti : Nimurusheho kumvira Kiliziya kandi mubwire abandi impuhwe zanjye rero ngo abenshi murashaka ibitangaza kandi ibitangaza muri kumwe nabyo mbibereka buri gihe ntimubyemera bana banjye nkunda.
Uyu munsi wa none ndashaka imitima isukuye kandi igira impuhwe, sinshaka imitima yuzuye ubwirasi, sinshaka imitima ica imanza z'amahugu.
Bana banjye, nimukundane, mukunde bagenzi banyu mudahuje ukwemera, bana banjye ufite umutima usukuye niwe uzajya mu Bwami bw'Ijuru.
Bana banjye, Ijuru rirakomeye kuryinjiramo kuko ritazinjirwamo n'ubonetse wese.
Bana banjye, nimureke kwiyemera, mwiyoroshye mu mitima yanyu, nimugirirane impuhwe mugirirane imishyikirano nabo mudahuje ukwemera, mureke kuvuga ngo njye ndi uyu n'uyu nimworoherane, mwihanganirane mugire ituze mu mitima yanyu mureke kuryana kuko mwese muri abana banjye.
Bana banjye nimusenge musengane ituze kuko aricyo cya mbere mbifuzaho.
Bana banjye, rero nimwunge ubumwe kandi mumenye ko umwanzi yinjiye hose no muri Kiliziya yinjiyemo kugira ngo ateze akaduruvayo.
Mwana wanjye, ongera umbwirire abana banjye bose uti : Ndababaye, ndababaye cyane mbabajwe cyane ko nta muntu n'umwe witaye ku butumwa bwanjye benshi mukomeje kwanga ibyo mbabwira ariko mugiye gushima mubibonye bana banjye.
Ndabona benshi mushishikajwe n'imitungo mufite ; muririrwa munyunyuza imitsi ya bagenzi banyu nyamara bana banjye mpora mbibabwira mushaka byinshi si ibyanyu ntimuzabitunga.
Nyamara bana banjye ndabona benshi ntimwitaye ku butumwa tubagezaho bw'Ijuru ; abandi ndabona mukomeje inzira yagihogera izabarimbura.
Bana banjye, ndababwira ukuri ko ibihe bibi bibugarije kandi ko igihano Imana yabateganirije kegereje kandi vuba ariko benshi ntimubibona, none rero bana banjye ndasaba abantu bose kwisubiraho kuko igihe ari iki nta kindi mutegereje.
Ibihe bibi mubirimo byaratangiye bana banjye nimwisubireho bidatinze mugarukire Imana, nimwicuze, nimwicuze inzira zikigerwa.
Bana banjye, nimuhinduke kuko ibikomeye biraje kandi bizarokoka bakeya.
Bana banjye, uyu munsi wa none ndabona abenshi mufite ukwemera guke ntimwihana, nuvuze ngo arihannye n'ibyanyirarureshwa. Abantu benshi badohotse ntibakundana, nta migenzo myiza bafite ahubwo bibereye mu ngeso mbi gusa barica amategeko y'Imana uko bishakiye, nyamara bana banjye mushatse mwakumva ibyo mbabwira inzira zikigerwa.
Bana banjye, nkomeza kubabwira njye n'Umwana wanjye wo mw'Ijuru ndabona mukomeje kumbabaza cyane none rero bana banjye niba mutisubiyeho ngo mugarukire Imana ngo musenge mubikuye ku mutima, mugiye kugubwaho n'ishyano.
Urugogwe rugiye kubikubita hejuru kubera kutumva kwanyu kw'abanyarwanda.
Mwana wanjye, ongera ubambwirire uti : Nakomeje kubatumaho kenshi mwanga kwisubiraho, mwanga kwihana ibyaha byanyu none igihe kirageze ni iki nta kindi kugira ngo benshi mubazwe ibyo mwanze kumva.
Bana banjye, rero nimusenge mwihane mwicuze. Mwihane ibyaha byanyu kugira ngo igihugu cyanyu gihinduke nibura hagire uwarokoka.
Bana banjye, ndabona ikwirakwizwa ry'ubugome rikomeje kwiyongera rirerekanwa ku mugaragaro nkaho ari ikiza gifite agaciro berekana.
Ndabasaba mwese aho muri hose kumpa imitima yanyu kugira ngo mumfashe guhongerera ibyaha byanyu.
Bana banjye, nimusenge cyane kugira ngo nkumire ikibi kidakwira hose. Ndabasaba kwigomwa cyane cyane muri kino gisibo. Muce bugufi musenge kugira ngo mugire amahoro.
Ndabasaba kuvuga Rozari buri munsi kuko Rozari ari isengesho nkunda cyane, kuko iyo murivuga ndishima cyane ndetse n'Ijuru ryose ririshima.
Mwana wanjye nawe icyo ngusaba ni ugupfukama ugasenga usabira benshi kuri ino si, cyane cyane urubyiruko n'abarwayi ibyo ndabigushinze kandi ukomeze undangamire Njye n'Umwana wanjye, kandi ukomeze wihanganire byinshi nakubwiye kandi igihe cyose ntacyo uzamburana. Kandi uramenye ntukinubire ububabare ufite kuko ni wo musaraba wawe, kandi nubabara hari roho nyinshi z'abana banjye ziba ziri gukira cyane cyane izanteye umugongo.
Komeza undangamire Njye n'Umwana wanjye wiyegurire Imana yonyine, kugira ngo wakirane umutima mwiza ububabare bwose ugenda uhura nabwo uhongerera ibyo byose by'abakomeza kuntera umugongo Njye n'Umwana wanjye, batatwumva na mba kugira ngo bahinduke, kandi kugira ngo uheshe umutima wanjye utagira inenge icyubahiro.
Mwana wanjye, ongera umbwirire abana banjye bose uti : ndabasaba kuvuga Rozari buri munsi kugira ngo igihugu cyanyu gihinduke, kugira ngo kigire amahoro, kugira ngo na roho nyinshi zirokoke.
Bana banjye, nimurangamire Ijuru mureke kutubabaza mwite ku butumwa tubagezaho.
Mureke kwiyemera kuko kwiyemera kwanyu ntikuzasiba kubakururira amakuba.
Bana banjye, rero inama nabagira nimufate amashapure yanyu murwanye umwanzi wanyu shitani, kuko ubu yakwiriye hose nimumurwanye muvuga isengesho risendereye umutima wanjye.
Muvuga Rozari Ntagatifu buri munsi ariko bana banjye kuki mundambirwa ntarabarambirwa ni ukubera iki ?
Kuki mukunda ibintu kurusha isengesho.
Bana banjye, niba nta nyota mumfitiye namwe ndaza kubihorera kuko ibyo mbasaba nta na kimwe murumva. Nkaho mwacishije make murasakuza kurusha amasandi, kandi mukunda iby'isi kuruta uko munkunda. Kandi mukiyibagiza ko mbafatiye runini, nkaho mwacishije make mugatega amatwi ibyo dukomeza kubabwira, ahubwo mwibereye mu tuntu n'utundi .
Bana banjye, ndabasabye ntimugakunde ibintu kuko ibintu ntakamaro birashira ibindi bikaza. Gusenga rero nicyo cyangombwa ariko ndabona mwibereye mu bintu gusa.
BY: Mama urambwiye ngo dukunda ibintu ?
Yee, mukunda ibintu kurusha uko mukunda ubuzima bwanyu.
Nyamara bana banjye ibyo mukangisha ni twe twabibahaye ariko ntabwo mubishimira, aho kubishimira muririrwa munyaganwa mu mitungo, ese bana banjye mwagaye iki cyangwa mwashimye iki ? Nkubu mbabajije igisubizo mwampa ikihe ?
Nyamara bana banjye ubabwiye aruta ubagayiyemo.
Hari ukugaya agaceceka, hari n'ukugaya akakubwira, se ko umwana wanjye yagize inyota ninde wamuhaye amazi yo kunywa? se ko yari afite inzara ni nde wamuhaye icyo kurya ? Ariko Njye buri munsi ndabibahatira, nyamara nisubiye ntimwakongera no kwishima nkuko mumeze.
Bana banjye, muzirikane ko umwana wanjye yakoze ibitangaza ariko ntibamwere. Ese icyo umwana w'umuntu yakora ku isi bakemera cyaza cyihuse ?
Bana banjye uyu munsi mwese abumva ibyo mbabwira, nimurambure ibiganza byanyu buri muntu ahereze ibye byose kandi asabe icyo ashaka.
BY: Mama urampe kugukunda kurushaho kandi unkomeze igihe cyose.
Bana banjye uyu munsi mbahaye ubutwari, mbahaye ubudacogora n'ubusabane ku Mana.
BY: Murakoze ! Maman.
Bana banjye hari abafite ibibazo mu miryango yabo,
hari abafite kutumvikana barashakanye,
hari abafite kutumvikana n'abana babyaye,
hari abafite umuryango munini ariko buri muntu wese aba ukwe,
hari abafite imiryango yatewe n'amashitani, kandi batemera badasenga batemera Imana, abo bose igihe kirageze ngo abumvise ibyo twavuze byose kandi bakabishyira mu bikorwa ngo basubizwe.
Bana banjye nimugerageze kwivura mugerageze kwivuza narababwiye nti : Kugira ngo bakuvure, nuko ubanza ukivura ku giti cyawe, ukabanza mbese ugasobanukirwa neza n'uburwayi urwaye, icyo gihe ukuvuye urakira niyo wemeye kwivuza, cyane cyane ndabwira mwebwe abana batoya kuko ngiye kubasaba mumbabarire munyemerere kuko nanjye nimunsaba nzabaha.
Ndabasaba byibura buri munsi kuvuga Ndakuramutsa Mariya 10 muzikuye ku mutima. Muri gusenga musabira ababyeyi banyu, musabira n'abandi bose batemera. Mubikore kuko isengesho ryanyu ndaryumva iyo murivuga ringeraho ndabinginze.
Ndakuramutsa Mariya icumi zizaba zihagije izindi nzajya nzishyiriraho bana banjye. Narabakunze ndabatora ndabatuma, bamwe bakomeje guseta ibirenge, ariko hari abakomeje kuntumikira.
Bana banjye kugeza ubu igihugu nticyanyakiriye uko bikwiye, kandi byari ngombwa kuko ngituyemo Njye n'Umwana wanjye, mureke kunyakira ariko Umwana wanjye yaragihawe tukirimo tukicayemo, kandi u Rwanda ni agahugu dukunda, bana banjye rero igihe kirageze, kugirango mubazwe byinshi mwanze kumva bana banjye.
Nimureke kumbabaza bana banjye, hari byinshi bikomeje kumbabaza, abantu baragambanirana, hirya no hino baricana, ibyo byose biriho mubimenye mubirimo byaratangiye, muri mu bihe bya nyuma bana banjye.
Intango imaze kuzura irasendeye, kandi igiye gusandara ; aho bigeze nta garuriro.
Bana banjye, uyu munsi nabaganirije cyane, kandi mfite akazi kenshi, nimuzirikane ibyo nababwiye, kuko muri ibyo byose nababwiye, urukundo kwicisha bugufi, gusabana no gufashanya bamwe n'abandi, mudakeneye ishimwe ry'isi, mukamenya kandi kwiyegeranya mukiyunga, mukamenya kubaka umurimo w'Imana aho kuwusenya.
Bana banjye, ndagiye nzagaruka ubutaha.
Bana banjye, ngaho mubane nanjye urukundo rwanjye rubakomeze.
Ngaho mugire amahoro kandi mugwize andi, uyu munsi sinavuga ko mbasezeyeho kandi duhorana buri gihe cyose. Mbahaye umugisha !
Kw'Izina ry'Imana Data na Mwana na Roho Mutagatifu ! Amina.
A découvrir aussi
- UBUTUMWA NYAGASANI YEZU YAHAYE BYISHIMO KU ITALIKI YA 1/3/2012
- UBUTUMWA NYAGASANI YEZU YAHAYE BYISHIMO KU ITALIKI YA 1/3/2012


text:
www.eachamps.rw
2Pac wakoranye bya hafi n’itsinda rya Urban Boyz akaba n’umwe mu bagize uruhare rukomeye ngo ribeho yatangaje ko kuva kera Safi na Nizzo bahoraga bashondana nk'amasake gusa akumva ko ari amaraso ya gisore atazi ko hari igihe kizagera bagashwana burundu.
Iyo hagize uvuga isenyuka rya Urban Boyz, mu mitwe ya benshi hazamo Nizzo na Safi kubera byinshi byatangajwe ndetse na mugenzi wabo Humble Jizzo akaza kubyemeza mu biganiro bitandukanye yagiye agirana n’itangazamakuru.
Semuhungu Jd uzwi nka 2Pac, mu kiganiro iri tsinda ryagiranye n’itangazamakuru kuri uyu wa gatanu tariki 10 Ugushyingo 2017, yongeye guhamya ko aba basore kuva itsinda ryatangira bakiri mu Ntara y’Amajyepfo i Huye, bahoraga bashondana bari mu matiku adashira gusa akagira ngo ni amaraso ya gisore nyamara bigenda bikura kugera aho bivuyemo gutandukana.
Yagize ati "N’ubundi Nizzo na Safi bahoraga bashondana nk’udusake gusa njye nkagira ngo n’amaraso ya gisore gusa naje kubona ko bikomeye ntangiye kumva mu itangazamakuru ko batandukanye.”
Uyu mugabo wari ubabaye cyane mu maso yavuze ko Urban Boyz abafata nk’abahungu be avuga ko agiye gukomeza gukurikirana abasigaye cyane ko atareka ko itsinda yafashije kuzamuka no kubaka izina rigenda ku mpamvu zidafatika. Ku ruhande rwa 2Pac ngo inkuru nziza yamushimisha ni ukumva ngo Safi yagarutse muri Urban Boyz.
Humble Jizzo nawe muri iki kiganiro yagarutse ku mwiryane w’umwungikano wahoraga hagati ya Nizzo avuga ko ahubwo kuba barakomeje gukora kandi hari impande zitajya imbizi ari ubutwari kuko hari amatsinda abaho ntatere kabiri.
Yagize ati "Urban Boyz dufite ibikombe byinshi twagiye dutwara, si ibya buri wese kuba yatwara biriya bihembo ukurikije ukuntu hatasibagamo amahari. Njye nabaga ndi hagati gusa kuba twarabayeho imyaka 10 kandi hari ukumvikana guke kwajyaga kubaho ni ibintu bikomeye, hari abandi bashinga amatsinda yazamo ibibazo ntatere kabiri.”
Nizzo na Humble Jizzo basigaranye itsinda
I miss you, indirimbo Urban Boyz iheruka guhuriramo na Kitoko
Amafoto:Muga Abrah11 months ago | by Theos Uwiduhaye
TUYISHIMIRE barnabe 1 month ago
Ewan hambo wowe ndakwemera ntagumeze nkabobana bahora bashondana bapfa ubusa. gusa madib mumureke mwebwe mwubake new arban boys, kuko abafans ntahotwajyiye we are therereply(0)
Moise Rock 11 months ago
Maniga yange nimukomeze muduhe ibibonezamvugo turebe itandukaniro ryanyu na safi ukorimeze bavandreply(0)
dusabimana alexandre 11 months ago
Nubundi mwari mugijwe na madiba yakoraga mugahebwa naho mwe nacyo mwakikorera safi atahari.reply(0)
Eric 11 months ago
Mbega Urban Boyz We!!!! Ukuntubaribaranditsizina?reply(1)
Theophile 11 months ago
ukuri,nuko ntazibana zidakomanya amahembe ariko niba koko ibyo Nizo yakoreraga Safi ari ukuri!sinamurenganya,ahubwo iyo agiye azabe umunyamahirwe.reply(0)
prince 11 months ago
Wowww! Nibyiza kuba mukomeje akazi baszaa, gusa niba mushaka gukomeze kwaguka! #Nizo nagabanye drugs plz, naho ubundi ntimwatera kabiri! Ntagishobora no kureba neza wallahreply(0)
Shyaka 11 months ago
Urban boyz forever, keep it up boyz!!!reply(0)
Rudasumbwa Noel 11 months ago
Urban Boyz Kuba Igumyeho Birashimishijereply(0)


text:
Umugore w’umuvugabutumwa KWIZERA Emmanuel arashyingurwa kuri uyu wa Kane
Nyakwigendera Kunda Thérèse, wari umugore w’umuvugabutumwa KWIZERA Emmanuel yatabarutse mu cyumweru gishize tariki 6 Kanama 2017.
Kwizera yatangaje ko imihango yo guherekeza bwa nyuma umugore we witabye Imana azize indwara ya kanseri izaba kuri uyu wa Kane tariki 10 Kanama 2017.
Kwizera avuga ko umugore we yamusigiye urwibutso kubana neza kw’abashakanye bishoboka, kuko mu myaka 10 bari bamaranye nta kibazo bigeze bagirana.
Yagize ati “Yanyeretse ko kubana hagati y’abashakanye bishoboka kandi ko ibyo twizera ari ukuri.
Ubu, ndi uwo ndi we mu murimo w’Imana kubera ko yambereye umugore mwiza. Yahoraga yishimye, yari intwari, yakundaga bose kandi yari umunyabwenge.”
Akomeza avuga ko umugore we azibukirwa cyane ku gukunda akazi ke, aho yakoraga mu muryango MSH (Management Sciences for Health), aho yagiraga uruhare runini mu migendekere myiza y’ubwisungane mu kwivuza “Mutuelle de Santé”.
Yavuze ko nyakwigendera kandi yari azwi cyane mu murimo w’Imana kuva akiri muri Kaminuza y’u Rwanda i Butare, mu itorero Evangelical Restoration Church. Yayoboye urubyiruko yari umujyanama w’abashakanye, abafasha kubakira ingo zabo ku ndangagaciro za gikristo.
Kwizera ni umuvugabutumwa mu Rwanda no mu mahanga. Ubu ni umwe mu bagize ihuriro ry’ivugabutumwa Lausane Movement, aho ashinzwe ivugabutumwa ku isi.
Gusezera mu rugo i Rebero, mu mudugudu wa BNR, amasengesho yo kumusezera, Evangelical Restoration Church Kimisagara naho gushyingura bibere mu irimbi rya Rusoro.
Ibitekerezo ( 5 )
muribeshya kanseri iratumara ye
Uwomubyeyi imana imuhe iruhukiro ridashira kdi abasigaye Yesu abakomeze
Imana ikomeze Nyakubahwa Kwizera muri ibi bihe bitoroshye ahagezemo
mwifurije kwihangana kuko niwabo watwec icyaba cyibabaje nuko batazahurira mwijuru!ark niwabo watwec niyihangane ahubwo yite kubanabe
RIP
nyakwigendera
uyu mugabo usigaranye n aba bane courage imana yaguhaye exame ikomeye gerageza kuba example kubandi bagabo akazi usigaranye karakomeye


text:
Huye: Guhera muri Nyakanga, hehe n’umwijima ku muhanda Rwabuye-Mukoni
Guhera ku wa gatatu tariki ya 9, rwagati mu mugi wa Butare hatangiye gushyirwa ibyuma biriho amatara ateye ku buryo hagaragaraho amabara y’ibendera ry’u Rwanda, ni ukuvuga ubururu, umuhondo n’icyatsi. More...
Ngoma: Ibikorwa byo gushyira amatara ku mihanda byaratangiye
Akarere ka Ngoma katangiye gushyira amatara ku muhanda mu rwego rwo guhangana n’ikibazo cy’ubujura bukorwa nijoro hatabona bumaze iminsi buvugwa mu mujyi wa Kibungo. Kuva mu kwezi kwa mbere uyu mwaka More...


text:
Rubyiruko mwifitemo impano z’ubuhanzi, aya mahirwe ntabacike!
Mu kigo cyagenewe ibikorwa by’imurika rishingiye ku muco kiri ahahoze hitwa Camp Kigali hatangirijwe ku mugaragaro gahunda yiswe ArtRwanda-Ubuhanzi igamije guteza imbere ubuhanzi mu rubyiruko.
Minisitiri w’urubyiruko Rosemary Mbabazi atangiza iki gikorwa ku mugaragaro, kuri uyu wa Gatanu tariki 24 Kanama 2018, yavuze ko iki ari igisubizo ku mpano z’abana b’Abanyarwanda.
Minisitiri Mbabazi yavuze ko imirimo izahangwa biturutse kuri uyu mushinga, izatanga umusanzu ku bukungu by’Igihugu muri rusange, hakemurwa ikibazo cy’ubushomeri by’umwihariko mu rubyiruko.
Yagize ati “Ubu ni uburyo bwo kugira ngo urubyiruko ruteze imbere impano rufite rwihangira imirimo.
“Murabona ko hazabamo ubufasha cyane cyane bw’amafaranga ku bazaba bakoze ibikorwa by’indashyikirwa kurusha abandi kugira ngo bagure ibikorwa byabo, bihangire umurimo ariko bahange umurimo no ku bandi. Na none hazabaho uburyo bwo kubakurikirana umunsi ku wundi.”
Gahunda yo gushakisha impano z’ubuhanzi mu rubyiruko ihuriweho na Minisiteri y’urubyiruko, Minisiteri ya Siporo n’Umuco na Imbuto Foundation.
Umuyobozi wungirije wa Imbuto Foundation, Geraldine Umutesi, asobanura ko iki ari igihe nyacyo cyo kubyaza ubuhanzi umusaruro bugatunga ba nyirabwo ari na ko buzamura ubukungu bw’Igihugu.
Ati “Ntabwo ubuhinzi n’ubworozi ndetse n’indi mirimo itandukanye byonyine bishobora kutugeza aho twifuza kugera. Ni byiza ko dutekereza n’ibindi byiciro by’imirimo bishobora kuba byabyazwa umusaruro."
Gahunda ya ArtRwanda-Ubuhanzi izakorwa hashakishwa abafite impano mu bugeni, umuziki, kuririmba, kubyina, gushushanya, ikinamico, imideli, gufotora, gukina filime, n’ubuvanganzo harebwa abafite impano kurusha abandi by’umwihariko mu rubyiruko ruri hagati y’imyaka 18 na 35 y’amavuko.
Abazahiga abandi bazahabwa ibihembo by’amafaranga bizatangazwa irushanwa ritangiye, baterwe inkunga, bahabwe n’amahugurwa yo kubafasha kwagura impano kandi bahabwe n’amasomo yo kunoza ubuhanzi bwabo.
Amarushanwa y’ibanze ya ArtRwanda - Ubuhanzi aratangira mu kwezi kwa Nzeri kugeza mu Kuboza muri uyu mwaka wa 2018. Amajonjora y’ibanze azabera mu bice bya Rubavu, Rusizi, Huye, Kayonza, Musanze na Kigali.
Urubyiruko rwifitemo impano z’ubuhanzi rukaba rushishikarizwa kuzayitabira kugira ngo rutazacikwa n’aya mahirwe yarushyiriweho.


text:
1. BURI WESE AGIRA INTEGE NKE
Imana niyo itagira intege nke
Buri rurabo rwa roza rugira amahwa yarwo. Nutumbira cyane intege nke z’uwo mwubakanye ntushobora kunezezwa na cya kindi afitemo imbaraga
2. BURI WESE AGIRA AMATEKA
Si malayika bityo wikomeza gucukumbura ahashize he. Icyingenzi ni ubuzima mubanyeho none. Ibyarangiye byarabaye. Babarira wibagirwe. Ibyahise ntacyo wabihinduraho. Ita Ku bya none n’ejo hazaza
3. BURI RUGO RUGIRA IBYARWO
urugo si uburiri bw’indabo z’iroza. Urugo wabonyemo ibyiza hari ibikomeye ruba rwaranyuzemo byaka umuriro. Urukundo nyakuri rugaragarira mu bigeragezo
Rwanirira urugo rwawe
Nambana n’uwo mwashakanye mu gihe mugeragezwa. Wibuke ko ariyo ndahiro mwakoze musezerana.
4. BURI RUGO HARI IBYIZA RUGERAHO
Wigereranya urugo rwawe n’izabandi. Ntibyahwana rwose, zimwe zishobora kuba zarabarenze izindi zibari inyuma.
Mu kwigabanyiriza ibibazo (iteshamutwe) mu rugo, ihangane, kora cyane mu gihe cyawe. Ibyo mwiyifuriza mu rugo bizageraho bibe.
5. KWUBAKA URUGO NI UGUTANGIZA URUGAMBA
Iyo mushinze urugo, ugomba gutangiza intambara irwanya abanzi b’urugo
Bamwe muri abo banzi ni:
Ubutamenya (kutita Ku bintu)
Kudasenga, kutababarira, ubuhehesi, gukururwa n’abandi, gushukwa, gukubita umugore, urukundo ruke, kwiyenza, ubunebwe, gutandukana nawe. Itegure rero guhangana nabyo urwanirira ubusugire bw’urugo
6. NTA RUGO NGENDERWAHO
Nta rugo rw’intangarugero muri byose. Urugo rudusaba gukora n’ubushake neza kandi buri munsi. Urugo twarugereranya n’imodoka igira akongeramuvuduko amavuta yako n’agasohoramwotsi iyo bititaweho
Imodoka ipfira mu nzira igatamaza abayirimo. Benshi muri twe turangwa no kutita Ku rugo. ESE nawe ni uko? Niba urimo. Ndakwinginze ita Ku rugo rwawe.
7. IMANA ISHOBORA KUBA ITARAGUHAYE UWO WIFUZA NEZA NEZA
Imana yamuguhaye adatuganye ngo umugire uko wamwifuzaga. Niba warashakaga ukunda gusenga akaba atabikunda cyane. Mu Rukundo. Sengana nawe umutere umwete. Bizageraho bize.
8. KUBAKA URUGO NI UKWEMERA INGARUKA
Ntiwamenya ibizaba mu rugo rwawe, ubuzima bushobora guhinduka. Ugomba kubyakira mukanabiganiraho ngo mubyumvikaneho.
Mushobora kubura urubyaro.
Ashobora kubyibuha cyane utabikunda.
Ashobora kubura akazi bikaba ngombwa ko ari wowe wenyine utunga urugo igihe kirekire. Ihangane niba Imana iri mu ruhande rwanyu, hari Umunsi muzaseka.
9. KWUBAKA URUGO SI IBY’IGIHE GITO NI IBY’ITEKA
Urugo ni ukwiyemeza burundu, urukundo ni ubushishi (colle) bufatanya abubakanye.
Ubutane butangirira mu bitekerezo. Ntukabitekereze. Ntuzanamukangishe gutaana. Haranira kubana nawe mu rugo. Imana yanga ubutane.
10. BURI RUGO HARI ICYO RUSABWA
Urugo ni nka konti muri banki. Amafaranga wabikijemo niyo ubikuza. Niba nta rukundo, amahoro, no kwitanaho (care) washyize mu rugo. Ntutegereze urugo rwiza.
Nta Rukundo rwizana, urukundo rutera gutanga no kwitanga
Umwami wacu Yezu Kristu aduhe Ubuntu n’ubwenge bwo kwubaka ijuru rito mu rugo.
Muhabwe umugisha.
Source : Inshuti z’abarinzi group


text:
Ubundi nta kiza nko kuba umugabo w’amagambo asize ubuki,aryohereye amatwi y’umukunzi we,umugabo umeze gutya ni wa wundi utera umugore we guhora aseka kandi ku butumwa buto gusa,Ese ushaka kuba umugabo w’amagambo aryohereye amatwi y’umukunzi wawe?
Biragusaba ko wamenya aya magambo y’urukundo kandi agezweho arimo ubwenge atari yayandi amenyerewe kandi ukayavuga mu gihe gikwiye ndetse no mu buryo bunogeye amatwi y’umukunzi wawe,nkubwije ukuri ko nubwira umukunzi wawe aya magambo 7 ngiye kukubwira y’urukundo uragirana ibihe byiza.
1.Iyo umukunzi wajye aza kuba ikiyaga nta butaka bwari kuzabaho,iyo umukunzi wajye aza kuba ubutayu twari kuzabona umucanga gusa,iyo umukunzi wajye aza kuba inyenyeri imurika nijoro hari kubaho urumuri gusa kandi iyo umukunzi wajye aza kuba atanga amababa nari kuguruka nkajya mu kirere.
2.Ntabwo nita uko bikomeye kuba turi hamwe kuko nta cyiza nko guhora nkubona iruhande rwajye.
3.Namaze kwishyiramo ko urukundo atari byose twifuza ahubwo ko urukundo ari byose aho uri.
4.Ngukunda nkuko umuntu uri kurohama aba ashaka umwuka wo guhumeka.
5.Mu nseko yawe mbonamo ikintu cyiza kurenza inyenyeri.
6.Warufite kumfata ukuboko igihe gito ariko wowe wakumfashe iteka ryose.
7.Sindigera menya niba byanshobokera guhagarika kugutekereza kuko ntazigera nabigerageza.
Aya ni amagambo akomeye kandi arimo ubwenge utapfa kubwira umuntu uwo ariwe wese keretsa ari umugore wimariyemo,bityo nawe nongerer nkwibutse ugomba kugira uburyo uyamubwiramo ku buryo bitagaragara ko uri k’umuryarya.


text:
Itorero ADEPR ryashyikirije amazu atanu afite agaciro ka miliyoni 20 zirenga yubakiwe abatishoboye barokotse Jenoside yakorewe Abatutsi mu 1994, kugira ngo abadafite aho kuba babone aho kurambika umusaya.
Kuri uyu wa Kane tariki ya 28 Gicurasi 2015, nibwo Itorero rya Pentekote mu Rwanda ADEPR ryatashye aya mazu.
Ayo mazu yatashywe n’umuvugizi mukuru w’itorero ADEPR, yashyikirijwe abo mu karere ka Rulindo, mu Ntara y’Amajyaruguru.
Mu kiganiro n’Umuvugizi wa ADEPR, Rev. Sibomana Jean, yavuze ko iki gikorwa bagitekereje nyuma yo gusanga hari bamwe mu bacitse ku icumu badafite aho kurambika umusaya, nk’itorero ryigisha urukundo basanga ari byiza kubafasha.
Ati ”Twaje gutaha amazu twubakiye abazize Jenoside yakorewe Abatutsi, kuko iki ni igikorwa twatekereje tukimara kubona ko abacitse ku icumu atari bake, kandi baba mu buzima bubagoye badafite aho kurambika umusaya, dusanga ari byiza nk’itorero ryigisha urukundo ryashakira bamwe muri bo aho kurambika umusaya."
Mukakamari Liberata umwe mu bahawe inzu, yishimiye cyane ubufasha yahawe na ADEPR kuba yamuhaye inzu irimo ibintu byose.
Ati ”Uyu munsi nabonye ari umunsi mukuru cyane kuri njye kuko nta kintu nawugereranya nawo kubona twari turi ahantu mu manengeka bakaba batuzanye aha ngaha ndashimira Imana hamwe n’itorero rya ADEPR ko rimpaye inzu itunganye y’amasaziro irimo ibintu byose kandi buri muntu wese yashima."
Ibi bikorwa byo gufasha abatishoye biri gukorwa na ADEPR, biri guhindura ubuzima bwa benshi ndetse n’inzego zitandukanye za Leta zikaba zikomeje gushimira iri torero kubw’ibi bikorwa by’urukundo.


text:
Ubuyobozi bwa BK bwatangije ubwo buryo ku mugaragaro kuri uyu wa 10 Gicurasi 2018, bukaba ngo buri muri gahunda yo gukomeza korohereza abakiriya bayo kubona serivisi zitandukanye.
Amafaranga menshi azajya atangwa ngo ni ibihumbi 500Frw, gusa umuntu asaba ayo ashatse agatangwa mu buryo butatu, ni ukuvuga inguzanyo y’ukwezi kumwe, atatu cyangwa atandatu.
Igihe ntarengwa cyo kwishyura ngo kikaba amezi atandatu, ugurijwe akazajya yishyura ashyizeho inyungu ya 4% ku kwezi.
Gukoresha ubwo buryo ngo bisaba ko umuntu aba afite konti muri iyo Banki kandi ikora, akagira na telefone iyo ari yo yose, ubundi akandika *334# agakurikiza amabwiriza, maze amafaranga yasabye niba ayemerewe agahita ashyirwa kuri konti ye mu gihe kiri munsi y’umunota.
Iyo nguzanyo yihuse ngo yagenewe abakiriya ba BK bashobora gukenera amafaranga yabaramira mu buryo bwihuse nk’uko byatangajwe na Dr Diane Karusisi, umuyobozi w’iyo Banki.
Yagize ati “Ni amafaranga umukiriya abona mu buryo bwihuse cyane akamufasha yari abuze uko abigenza. Ashobora gukenera lisanse byihuse cyangwa kugura umuti w’umwana nta kintu afite kuri konti ye, agafata telefone agasaba inguzanyo ako kanya akabona amafaranga bikamugoboka”.
Akomeza avuga ko iyo nguzanyo idasaba ingwate yewe nta n’andi masezerano uretse icyizere kigirirwa umukiriya.
Ati “Muri BKquick nta ngwate dusaba, iyo umukiriya atishyuye turahomba. Icyakora umuntu uhemutse gutyo nta Banki yindi nimwe izongera kumuguriza atarishyura kuko hose aba agaragara, ntabwo rero umuntu ushaka gutera imbere akorana na Banki yabikora”.
Ubwo buryo bushya kandi ngo bwemerera umukiriya wa BK kwizigamira na bwo atabanje kujya kuri Banki, akabikorera kuri telefone ye bityo ntatakaze umwanya we.
Umutekano w’amafaranga y’abakiriya ngo urizewe, gusa na bo ngo basabwa kwirinda kugaragariza umubare w’ibanga wabo buri wese kuko ngo byababera intandaro yo kwibwa hifashishijwe ikoranabuhanga.
BK kandi iratangiza indi gahunda yise “Singombwakashi” yo gukomeza gukangurira abaturage kutagendana amafaranga mu ntoki mu rwego rwo gushyigikira Leta mu bukangurambaga yatangiye bwo guca igendanwa ry’amafaranga menshi (Cashless economy).
Ibitekerezo ( 9 )
Ko hari nk’abantu bafunguza account muri BK Wenda ari uko hari training runaka bakoze bakababwira ko ariho bayanyuza none uwo muntu mwumva yayishyura cyangwa nk’umunyeshuri aramutse abona living allowance binyuze muri BK hanyuma yagera mu mwaka uhera akaka 500k hanyuma akabura akazi? Please think twice.
Iyi gahunda ndayishimye cyane BK ni ikomerezaho ishyiriraho Abanyarwanda gahunda zibafasha kdi zihutisha iterambere BK NDAYISHIMIYE CYANE
ntamafaranga atangwa uko ngo azagaruke keretse niba BK yabuze uko iyagira ntamafaranga atangwa nta ngwate ntamafaranga atangwa nta nyungu ntamafaranga atangwa udafite umwishingizi urumva ko abantu babyumvise bagahaguruka aha ho BK niyatanga’uko ntizigera iyasubirana.bibaho na bayahabwa batanze ingwate babura ayo bishyura nankantswe aliya ngo atazaba ayifite!!u wakoze uwo mubare azanishingire kubishyurira*
Iyi gahunda ni nziza cyane ahubwo yatinze kuza.
Gusa interest ni nyinshi, yari ikwiye kuba hagati ya 1-2% kubera ko ari amafranga yo kugoboka umuntu ako kanya kandi nawe agasabwa kuyishyura mu gihe gitoya cyane.
Iyi gahunda ni nziza ije mubyukuri ikenewe cyane bityo atari ukugoboka abantu gusa ahubwo izanateza benshi imbere kuko baburaga aho bakura abunganira kuri duke yari afite. Ni nziza tuzayitabira
Iyi gahunda ni nziza ije mubyukuri ikenewe cyane bityo atari ukugoboka abantu gusa ahubwo izanateza benshi imbere kuko baburaga aho bakura abunganira kuri duke yari afite. Ni nziza tuzayitabira
Ufite account wese muri BK?
Ntago bikora kuko turikubigerageza bakayimana ngo nuguhamagara 4455 kdi nayo nticemo. kdi bakagukata amafranga ya sevice batanayaguhaye..
Iyi gahunda ndabona ari nziza kuko ishobora kugoboka benshi mubihe bikomeye.Turayitabira rwose.


text:
Ubuzima bw’umugore mu gihe atwite ndetse na nyuma yo kubyara ntibumubuza gukora imyitozo ngororamubiri. Muganga Murekatete Odette yatubwiye imwe mu myitozo umugore utwite cyangwa wamaze kubyara akwiriye kwimenyereza.
1. Kugendagenda (marche) : Abagore bakunda gukora urugendo bagatembera n’amaguru by’umwihariko mu gihe batwite nta bibazo bakunda kugaragaza nko kubyimba amaguru, nyamara kubatabikora usanga ibyo bibazo bibagaragaraho cyane.
2. Kwitoza guhumeka : Hari uburyo butandukanye bwo guhumeka bufasha umugore kugira umwuka uhagije ku gira ngo ari we ndetse ari n’umwana atwite bakomeze kugira ubuzima bwiza babona umwuka uhagije.
3. Gusa nk’unyonga igare (gupeda) : Muganga avuga ko gukora umwitozo wo kunyonga igare ku gitanda cyangwa hasi bifasha imitsi ndetse n’imikaya gukora neza ndetse by’umwihariko ku bagore bamaze kubyara ntibakomeze kugira inda nini n’ibinyenyanza. hano ariko ntago ari gufata igare nyagare ngo urinyonge nka siporo
4. Gukomeza akazi wakoraga( bitewe nako ariko) : Kuba umugore yakomeza gukora imirimo ye isanzwe ngo ni siporo nziza kuko umubiri ukomeza kugira ubudahangarwa bwawo bitewe nuko gukora nabyo ari siporo ubwabyo.
5. Koga (nager) : Umugore ukunda koga aba amenyereza ingingo ze z’umubiri kugororokererwa kuburyo nta mbogamizi bishobora guteza mu gihe yazajya kubyara.
Kubwa muganga Murekatete Odette ngo ku bantu bimenyereje gukora siporo kubyara si ikibazo gikomeye kuko icyo muganga akubwiye gukora cyose uragishobora mu gihe wabitoje umubiri wawe hakiri kare . Odette asoza avuga ko ikiruhuko k’umugore ugitwite ari ikintu cy’ingenzi kidakwiriye kwirengagizwa.
Ndetse no mu gukora izo siporo ntugomba kuzikora mu gihe utarakira cyangwa se mu gihe ugerageza ukagira aho ubabara. Muri icyo gihe wagisha inama abaganga ngororamubiri.
Odette ni umuganga ngoraramubiri (Kinésithérapeute ) afite cabinet ye yitwa Makirelax.
Siporo zifasha umugore mbere na nyuma yo kubyara
Ubuzima bw’umugore mu gihe atwite ndetse na nyuma yo kubyara ntibumubuza gukora imyitozo ngororamubiri. Muganga Murekatete Odette yatubwiye imwe mu myitozo umugore utwite cyangwa wamaze kubyara akwiriye kwimenyereza.
Labels: abagore, ubuzima, umugore utwite


text:
Ababyeyi barerera ku kigo cy’amashuri cya Murambi giherereye mu murenge wa Muhazi mu karere ka Rwamagana, baravuga ko bahangayikishijwe n’imfu z’uruhererekane z’abana batanu bigaga mu ishuri rimwe ry’umwaka wa gatanu w’amashuri abanza ku buryo ngo imfu zabo ziteje urujijo.
Aba babyeyi barerera kuri iki kigo cy’amashuri cya Murambi bavuga ko impungenge ari nyinshi bitewe n’izi mfu z’abana b’abanyeshuri zimaze iminsi zigaragara muri iki kigo. Nk’uko ababyeyi barimo n’abapfushije abana baganiriye na TV1 na Radio1 babivuga ngo mu gihe cy’ukwezi kumwe gusa abana b’abanyeshuri batanu bamaze gupfa mu buryo buteye urujijo bigatuma bagira amakenga ashingiye ku byabaye.
Aba bayeyi barasaba ko habaho kugenzura no gusaka abana bahiga kuko ngo kubera inzangano zo mu bantu hashobora kuba hari bamwe mu babyeyi batuma abana babo maze bakabaha uburozi kugira ngo bazabuhe bagenzi babo.
UMURERWA Eugenie, umuyobozi ushinzwe amasomo muri iki kigo cy’urwunge rw’amashuri rwa Murambi yemeza ko abana batatu bigaga mu ishuri rimwe ry’umwaka wa gatanu w’amashuri abanza muri iki kigo aribo bapfuye ariko ngo nta gihamya cyemeza ko intandaro y’urupfu bapfuye ifitanye isano n’ishuri cyakora ngo nyuma y’amakuru ahwihiswa y’uburozi buvugwa muri ka gace ngo hari ingamba ikigo cyafashe.
Nk’uko batuye uri aka gace babivuga ngo imfu nk’izo zikurikiranye z’abana b’abanyeshuri biga mu ishuri rimwe ntizari zikunze kubaho, gusa benshi mu baturanye n’iki kigo bavuga ko hakunze kuvugwa ikibazo cy’amarozi kuko ngo uretse aba banyeshuri bapfuye bigakekwa barozwe ngo hari n’abaturage basanzwe bajya bapfa nabo bikavugwa ko bazize uburozi.


text:
Ikigo cy’ igihugu cy’ ubuziranenge RSB cyashyizeho urutonde rw’ ibintu 9 saro z’ ubwiza zigomba kuba zujuje, gisaba banyiri amasaro kubyubahiriza kuko hateganyijwe ibihano kubatazabyubahiriza.
Ayo masaro ni akora ibijyanye no gutunganya imisatsi, ubwanwa, uruhu, amavuta y’ ubwiza, kwandika ku mubiri(tattoos), gutunganya inzara zo ku ntoki, gutunganya inzara zo ku birenge n’ ibindi.
RSB na Minisiteri y’ Ubuzima barimo gusobanurira ba nyiri amasaro uko amasaro yakora akazi kabo kinyamwuga.
Mu byo saro igomba kuba jujuje kugira ngo yemerewe gukorera mu Rwanda harimo uruhushya rutanga n’ ubuyobozi rugaragara ko iyo nyubako ikorerwamo imirimo ya saro, kuba ufite ibyangombwa bikwemerera gutunga saro bitarengeje igihe, kuba ufite ibyangombwa by’ isuku birimo umusarane w’ abagabo n’ uw’ abagore ukwawo, kuba ufite ibikoresho byo gushyiramo imyanda n’ uburyo bwo gutwara imyanda y’ amazi yanduye, Kubahiriza amategeko y’ agace ukoreramo, kuba ufite ubwishingizi butarata agaciro bw’ ibikoresho n’ ubw’ impanuka, kuba ufite udukoresho dutanga ubufasha bw’ ibanze nka bandage; plasters, cotton wool, gauze, urushinge, urwembe n’ ibindi, Saro y’ ubwiza igomba kuba yubahiriza amabwiriza y’ isuku, Kugenzura niba abakozi bawe basuzumwa indwara buri mezi ane ibisubizo bikabikwa, Kuba ufite ubuziranenge na gahunda y’ uburyo servisi zitangwa, kuba ufite ibikoresho byo guhangana n’ inkongi n’ umuntu watojwe uburyo bikoreshwa, kugira amazi ahagije meza yo kunywa.
Expressnews UMURYANGO ukesha iyi nkuru yatangaje ko umukozi wa RSB, Athanasie MUKESHIYAREMYE yavuze ko ubukangurambaga kuri aya mabwiriza n’ ibihano kubatazayubahiriza buzakebura abayirengagizaga nkana.
Mukayiranga Fanny ufite saro yitwa BELASI yavuze ko amahugurwa bahawe yari ingenzi yongeraho ko bagiye gushyira mu bikorwa ibyo bahuguwe.
Nubwo bimeze gutya ariko bamwe muri banyiri amasaro baravuga ko ibyo basabwa bihenze kandi Leta ikaba irimo kubaha igihe gito. Gusa RSB yabijeje ubufasha.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Amabara 6 y’ingenzi mu myenda yo kujyana ku kazi
Amabara y’imyenda wambara ku kazi agira ingaruka ku buryo abo mukorana bakubona ndetse n’abaza bakugana mu kazi. Hari amabara rero wambara akerekana ko wifitiye icyizere, ufite imbaraga, ufite gahunda mu kazi n’ibindi. Bikajyana kandi na moderi y’iyo myenda. Dore amwe muri ayo mabara :
- Ubururu bwijimye
- Umweru
- Umukara
- Beige
- Kaki
- Umutuku
Byaba byiza rero mu myenda ujyana ku kazi ufitemo aya mabara mu myenda myinshi itandukanye.
amafoto : google


text:
Iribagiza Honoline(Izina ryahinduwe kubw’umutekano we), ubu ni umugore arubatse ndetse abyaye kabiri, Mukiganiro yagiranye n’ibyamamare.com, yatuganirije atubwira uko yaciye imyeyo.
Ese ni gute yakoze uwo muhango wo guca imyeyo, yabigenje ate kandi n’iki yari agamije kugeraho kugirango abashe kwihanganira ibyo yahuye nabyo bitoroshye ubwo yari muri iki gikorwa? Cyera byarakorwaga cyane , ese kuri ubu ho bimeze bite kubakobwa baca imyeyo?
Mu magambo ye uyu mwari mutegarugori ati “ Mu ntangiriro sinarinzi iyo biva niyo bijya ndetse sinari naziko bibaho. Nari mfite imyaka 10 , ubwo nigaga mu mwaka wa 3 w’amashuri abanza. Murugo nakuranye n’umukobwa wandutaka mu myaka , akaba ari nawe waje kunyigisha guca imyeyo.
Nakundaga kubabona biherereye we n’umukozi wabaga mu rugo nkayoberwa ibyo barimo, umunsi umwe nababajije ibyo barimo bambwirako baba bari kwiganirira ngo nanjye njye nza banganirize.
Ubwambere ngiye ngo banganirize bahise bambwira ngo nkuremo akambaro k’imbere mbereke maze bibanza kuntera ubwoba bibasabako nabo babanza bakanyereka . Baranyeretse kandi koko mbonako hari aho ibitsina byacu bitandukaniye kuko bo bari bamaze igihe bakora icyo gikorwa cyo guca imyeyo.
Nifuje kumenya icyo babikorera maze bambwirako aribwo umugore yishima cyane arinako ashimisha umugabo we mu gihe cyo kubaka urugo(igihe cy’imibonano mpuzabitsina) kandi ngo ninabwo uba wujuje ubugore nyabwo, maze nanjye mpita ntangira guca imyeyo kuva icyo gihe.
Batangiye kujya bagenda bakurura imwe ku myanya ndangagitsina cyanjye arinako banyereka uko nzajya mbyikorera igihe badahari .
Ntago ari ibintu bipfa kworoha cyane kuko iyo urimo ukurura wa mubiri wawe ninako uba ubabara ariko nyuma bidatinze ukabimenyera.
Nabitangiye kuva icyo gihe mfite imyaka 10 ngenda niberaho muri ubwo buzima kugeza mbonyeko hari ibice byo kumyanya ndangagitsina cyanjye yakwedutse igakura . Ubwo ibyo byose nanjye nabikoze ngambiriye kuzajya nyurwa ndetse nkananyura umugabo wanjye mugihe turi mu gikorwa cy’imibonano mpuza bitsina.
Kuba narakoze ibyo byose ariko nirinze kugira umuhungu n’umwe turyamana Atari umugabo wanjye kuko intego yanjye yari ukuzubaka ummuryango wanjye tukabaho mubyishimo. Nagerageje uko nshoboye ngumana ubusugi bwanjye kugeza igihe uwo turushinze ariwe mbumburiye amaguru.
Ariko muri izo nzira nanyuzemo ngamije gushimisha umugabo wanjye ,mbere y’uko ndyamana n’umugabo wanjye namubajije ari uhitamo umugore waciye imyeyo n’utarayiciye uba uhisemo neza, maze nza gutungurwa n’igisubizo yampaye cyatumye numvako atari itegekoko buri mugore wese atagomba kuba yaraciye imyeyo.
Umugabo wanjye mbimubaza yambwiyeko ibyo we atabigenderaho icyangombwa ari uko ankunda ntakindi yitayeho. Ibyo byanatumye kandi numvako niyo mba ntarayiciye imyeyo bitari kumubuza kunkunda ngo tunaryoherwe.”
Iki gikorwa cyo guca imyeyo cyabayeho kuva cyera ndetse no kugeza n’ubu hari benshi mubakobwa bakitabira gukora uyu muhango n’ubwo bitagikunzwe nka mbere abakobwa babifataga nk’umuco . Abandi bo muri kino gihe , abenshi ntibabiha umwanya ngo babyiteho.
INKOMOKO YO GUCA IMYEYO
Gukuna cyangwa Guca imyeyo mu yindi mvugo ni umwe mu mihango yo mu muco nyarwanda yo hambere ndetse ikorwa n’umubare muto w’abakobwa b’iki gihe tugezemo. N’ubwo abanyarwanda bazi ko ari umwihariko wabo ,hari ibindi bihugu bigira uyu muhango,aha twavuga: Repuburika Iharanira Demokarasi ya Congo,Zimbabwe,Sudani,Afurika y’Epfo n’ibindi bihugu biherereye muri iki gice cy’Afurika,Benin.
Impamvu gukuna byiswe guca imyeyo ni uko akenshi iki gikorwa cyakorwaga n’abakobwa babaga bagiye guca imyeyo yo gukubuza. Si buri mukobwa wese wakoraga uyu muhango. Umukobwa wese wabaga ageze mu kigero cy’ubwangavu yagombaga gukuna.
UKO GUCA IMYEYO BIKORWA MU BUSANZWE.
Wicaza ikibuno hasi, ugashinga ibirenge ku buryo amavi ashobora kugera ku ntugu zombi, ukanyuza amaboko munsi y’ibibero ufite rwa ruvange rw’ibyo ukunisha cyangwa se amavuta y’inka akuze (iyo ari intangiriro), ukuboko kumwe gukurura umushino biteganye. Kaba kakiri gato noneho kakagenda gakura uko uhataho ukuna, ukururira rimwe ujyana hasi, mu ntangiriro birababaza ndetse rimwe na rimwe ukumva wabireka, ari nayo mpamvu abakobwa bakuniraga hamwe barenze umwe kugirango batizanye umurindi. Iyo umaze kugira umushino ufatika, ugeraho ugakuna utazura umushino mu bugari bwawo kugirango biwugire mugari, kugeza ugwije” imyugariro”.
Iyo ukurura ucunganwa no kutarenza urugingo rwa kabiri rwa musumbazose cm 6-7, hari n’abanezezwa no gukuna akarurenza ariko byitwa “gukuna ibiziriko”, ndetse ngo uwakunnye ibiziriko agira umushyukwe cyane ndetse akifuza vuba igitsina mu gihe ari mu minsi y’uburumbuke, gusa hakabaho kwifata kugirango atiyangiriza ubukobwa bwe. Uretse uku gukuna bisanzwe, ngo hari n’indi mihango yakorwaga: Guhaguruka agasimbiza ya myenda yari yicariye ngo ibyo ni ugukuza ibintu bye ngo bijye ejuru. Hanyuma akunama cyane agakoza ibiganza hasi avuga amagambo bucece, agapfukama agakubita ku bibero bye akavuga andi bityo bityo.
Yarangizaga gukuna agakubita utugeri hasi akazamura agatsinsino akagakoza mu ntege ati “sindega ikicaro cy’undi ngo ahebe. Umukobwa arahanyura akanyongerera, n’umugore akahanyura akanyongerera. » Yarangiza akarundarunda neza ubwatsi yari yicariye agasubira muri ya magambo. Yarangizaga ibyo byose ngo akahabyinira akadiho yishimira ko yagwijije cyangwa se ko azagwiza vuba, ni uko ati “agati gaciye ntikabura izuba”.
Abakobwa benshi bagiye kurangiza guca imyeyo umwe yabwiraga undi ati, « amashyo n’amagana”, undi ati “amagana yuzukuruke imishino”. Maze bagataha. Bararangizaga bagahagurukira rimwe ntawe utanze undi ngo bakunde bazagwirize rimwe.
Abakobwa barangije gukuna bashoboraga no gukurakuza. Ibingibi kukaba kwari ugusiganaho ibitsina byabo (nk’abakora imibonano), babiri babiri, ngo umwe akaba ari kongerera mugenzi we. Iyo na none babaga bageze nko ku ruzi, bashoboraga gufata inyogaruzi bakayishyira ku moko y’ibere ngo irirume hanyuma rizakure vuba.
AKAMARO
Abakobwa bo ha mbere bakoraga uyu muhango mu rwego rwo kuzizihira abagabo babo mu mibonano mpuzabitsina. Ikindi byabamariraga ni ukurinda ko hari umwanda wakwinjira mu gitsina(Vagin cyangwa Rutezo mu Kinyarwanda). Nta myenda y’imbere(Amakariso) bagiraga. Kuri ubu ababikora baba bashaka kubahiriza umuco wa ba sogokuruza ndetse no kuzaryohereza umugabo mu gihe batera akabariro ku rugo.
Ese kuba hasigaye habaho abagore benshi batagendeye muri iyi mihango nyarwanda ya cyera m ubona hari icyo byakwangiza mumibanire yabo n’abagabo babo mungo zabo? Ese koko hari itandukaniro riboneka muburyohe kuri aba baba baraciye imyeyo igihe bakora imibonano mpuzabitsina?
Related Posts by Categories


text:
Abaririmba ibihabanye n’ibyo bakora baba babeshya Imana
Umuryango Christian Communication irategura igitaramo yise “Rabagirana Worship Festival”, kigamije kwibutsa abanyempano ko bidahagije kuba ufite impano cyangwa ufite imirimo myinshi ukorera Imana, ahubwo umuntu aba akwiye kongeraho kwerera imbuto bagenzi be.
Iyi mpuruza bashaka gutanga ngo bayikomora muri Bibiliya aho mu Bafilipi 4:17: hagira hati ’’Nyamara burya si impano nshaka ahubwo nshaka ko imbuto zongerwa kuri mwe’’.
Iki gitaramo kizaba tariki cyatangiye gutegurwa giteganyijwe tariki ya 4 Ugushyingo 2018 guhera saa cyenda za nimugoroba kuri Kigali Serena Hotel.
Biteganijwe ko iki gitaramo kizitabirwa n’abahanzi b’abanyempano batandukanye ndetse n’amatsinda atandukanye aririmba indirimbo zo kuramya no guhimbaza Imana hano mu Rwanda.
Mu kiganiro n’itangazamakuru, Peace Nicodeme Nzahoyankuye uhagarariye Rabagirana Worship Festival yavuze ko ari ihishurirwa rikomeye Imana yabashyize ku mutima, bagatekereza kuri iki gitaramo.
Yongeyeho ko ari umwanya mwiza wo kugaragaza impano zinyuranye ndetse no kumva ibikubiye mu bihangano Imana iba yarashyize ku mutima w’abaririmbyi.
Ati ’’Abanyempano n’abandi bose bafite icyo bakorera Imana binyuze mu mpano bakwiye gutekereza kuri iyi nsangamatsiko. Imana ntabwo ishaka imirimo myinshi twirirwa tuvuga ko tuyikorera ahubwo ikeneye ko dusa n’ibyo dukora. Tuzaba rero turikugendera muri ubwo butumwa nk’uko Imana yabudushyize ku mutima’’.
Peace Nicodeme Nzahoyankuye avuga ko iyi Festival izajya iba buri mwaka kandi bizera ko ibyateguwe bizahembura imitima y’abazitabira iki gitaramo.
Iki gitaramo kandi nicyo cya mbere kibanjirije ibindi bizaba mu myaka izakurikira.
Insanganyamatsiko z’ibi bitaramo zo zizajya zihinduka bitewe n’ubutumwa Imana izajya iha ababitegura uko umwaka utashye.
Si kenshi mu Rwanda haba festival zo kuramya no guhimbaza Imana kuko iyi ari iya kabiri nyuma y’iyitwa Himbaza Festival nayo yigeze kuba mu Rwanda.
Ibitekerezo ( 2 )
Bimaze kugaragara ko abantu bavuga ko baririmbira imana,ariko mu byukuri bagamije kwibera aba Stars cyangwa kwishakira amafaranga gusa.Yesu yadusabye "gukora umurimo w’imana ku buntu" (Matayo 10:8).Ndibaza niba aba batazaca abantu amafaranga.Ikindi kandi,muzi aba STARS benshi cyane byitwa ko baririmbira imana,nyamara bagakora ibyo imana itubuza,cyane cyane ubusambanyi.Mujya mwumva ba Bosebabireba,Diana Kanyomozi,etc...bajya mu busambanyi.Muli Matayo 15:8,imana iravuga ngo:"Banyubahisha iminwa yabo gusa,ariko umutima wabo uri kure yanjye".
Na none muli Yohana 9:31,havuga ko Imana itumva abanyabyaha.Nukwitondera aba bavuga ko baririmbira imana.
Ibyo uvuze nibyo rwose.Kanyomozi Diana,kimwe n’abandi ba Stars benshi,bavuga ko baririmbira imana.Nyamara usanga barangwa n’ubusambanyi.Ubu tuvugana,Kanyomozi atwite umwana kandi atagira umugabo.Niwe wabyivugiye ejobundi ko atwite.Ntitugakinishe imana tuyubahisha "iminwa gusa".This is Hypocrisy.


text:
The Pink ubarizwa mu itorero rya Restoration church i Masoro ari naryo yabatirijwemo muri Mata 2017 yasohoye amashusho y'indirimbo 'Ikiganza' yakoranye na Gaby Kamanzi, irimo ubutumwa buvuga ku gukomera n’imbaraga z’Uwiteka. The Pink yagize ati
Indirimbo ‘Ikiganza cy’Uwiteka ni igitekerezo cya Issa Karinijabo, twafatanyije kuyandika, nifuza ko Gaby yamfasha aranyemerera. Twifuzaga kuvuga ku gukomera n’imbaraga z’Uwiteka ko ashobora byose ko ntaho atakura umuntu kandi ko aho ashyize umuntu ariho heza.
Gaby Irene Kamanzi si ubwa mbere yumvikanye mu ndirimbo ya Hiphop kuko amaze gukorana n’abaraperi bo muri Gospel batandukanye aho twavuga Bright Karyango na Bright Patrick. Mu mashusho y'iyi ndirimbo hagaragaramo abahanzikazi barimo Carine, Satura na Apophia Poshi.
REBA HANO 'IKIGANZA' INDIRIMBO YA THE PINK FT GABY KAMANZI


text:
INKOMOKO Y’IMARI N’UMUTUNGO BY’INZEGO Z’IBANZE
I. Imari n’umutungo by’inzego z’ibanze
Imari n’umutungo by’inzego z’ibanze bikomoka aha hakurikira:
1° imisoro n’amahoro byishyurwa hakurikijwe itegeko;
2° amafaranga ava ku byemezo bitanzwe n’inzego z’ibanze n’ayakwa ku byongerera igihe;
3° amafaranga inzego z’ibanze zunguka, ava mu migabane yazo bwite no mu mirimo ibyara inyungu;
4° amahazabu;
5° amafaranga y’inguzanyo;
6° amafaranga n’inkunga y’imari bitangwa na Guverinoma;
7° impano n’indagano;
8° amafaranga aturuka ku gaciro k’umutungo utimukanwa ugurishijwe muri cyamunara;
9° amafaranga aturuka ku bukode no ku igurishwa ry’ubutaka bw’inzego z’ibanze;
10° andi mafaranga yose y’amahoro n’aturuka ku bihano ashobora kwakirwa n’inzego z’ibanze hakurikijwe irindi tegeko ry’u Rwanda iryo ariryo ryose.
II. Imisoro y’inzego z’ibanze
Imisoro ibarwa kandi ikishyuzwa mu nzego z’ibanze ni iyi ikurikira:
1° umusoro ku mutungo utimukanwa ;
2° umusoro w’ipatanti;
3° umusoro ku nyungu z’ubukode.
II.1 UMUSORO KU MUTUNGO UTIMUKANWA
Umutungo usoreshwa
Umusoro ku mutungo utimukanwa wakwa ku bintu bikurikira:
1° agaciro k’ubutaka ku isoko;
2° agaciro ku isoko k’inyubako n’ibindi byose bizongerera ubwiza n’agaciro byanditse mu kigo gishinzwe kubika impapuro mpamo z’ubutaka kandi nyir’ubwite yaherewe impapuro mpamo, kuva igihe inzu ituwemo cyangwa ikorerwamo ibindi bikorwa;
3° agaciro k’ubutaka bucukurwamo kariyeri;
4° agaciro ku isoko k’uburagizwe bwo gukoresha umutungo utimukanwa ufite impapurompamo.
Itariki y’igenagaciro ni iya mbere Mutarama mu mwaka wa mbere w’isoresha mu cyiciro cy’isuzuma cy’imyaka ine (4) kandi imitungo yose itimukanwa igomba kugenerwa agaciro ndetse iyo mitungo ikaba ishobora kongera kugenerwa agaciro mu gihe icyiciro cy’isuzuma kitararangira, hakukirijwe iyo tariki.
Gukerererwa gutanga imenyesha ry’umusoro cyangwa gutanga imenyesha rituzuye cyangwa ririmo urujijo
Uretse kwaka umubare nyawo w’umusoro ugomba gutangwa, urwego rw’ibanze bireba rwaka ihazabu itarenze 40% by’umusoro ugomba gutangwa iyo:
1° urupapuro rumenyesha umusoro ku mutungo utimukanwa rutatanzwe;
2° urupapuro rumenyesha umusoro k’umutungo utimukanwa rutanzwe igihe cyararenze;
3° urupapuro rumenyesha umusoro k’umutungo utimukanwa rutuzuye, hari byinshi biburamo;
4° urupapuro rumenyesha umusoro k’umutungo utimukanwa rurimo amakosa cyangwa rurimo amakuru y’uburiganya hagamijwe kwirengagiza inshingano yo gutanga umusoro.
Kongera gusuzuma no kubara umusoro bikorwa n’urwego rw’ibanze
Urupapuro rumenyesha umusoro rwongera gusuzumwa n’urwego rw’ibanze mu gihe cy’amezi atandatu (6) guhera ku itariki ya mbere Mata mu mwaka imenyesha ry’umusoro ryatanzwemo. Iyo imenyesha ry’umusoro ryatanzwe bitinze, igihe cy’amezi atandatu (6) gitangira kubarwa guhera ku itariki urwego rw’ibanze bireba ruboneye iryo menyesha. Kongera gusuzuma bishingira ku miterere y’umutungo utimukanwa n’uko uhagaze muri rusange, aho uherereye n’icyo ukoreshwa cyangwa agace ukoreshwamo.
Iyongeragaciro n’itakazagaciro
Iyo, kubera ibihindutse ku mutungo utimukanwa, agaciro kawo kiyongeye cyangwa kakagabanuka ku gipimo kiri hejuru ya 20% mu cyiciro cy’igenwa ry’umusoro, umusoreshwa aha imenyesha ry’umusoro rishya urwego rw’ibanze uwo mutungo ubarizwamo kandi agatanga n’ibisobanuro byose bijyana n’uwo mutungo utimukanwa mu gihe cy’ukwezi kumwe (1) agaciro k’uwo mutungo utimukanwa kamaze guhinduka.
Isonerwa ry’umusoro
Imitungo itimukanwa ikurikira isonewe umusoro ku mutungo utimukanwa :
1° imitungo itimukanwa ikorerwamo gusa ibikorwa by’ubuvuzi, cyangwa byo kwita ku bantu batishoboye, ndetse n’imitungo itimukanwa ikorerwamo ibikorwa by’uburezi cyangwa siporo kandi ntihagire igikorwa kihakorerwa kigamije kubyara inyungu;
2° imitungo itimukanwa igamije gusa gukorerwamo ibikorwa by’ubushakashatsi bitagamije kubyara inyungu;
3° Imitungo itimukanwa ya Leta, iy’Intara, iy’inzego z’ibanze ndetse n’ibigo bya Leta, keretse iyo iyo mitungo ikorerwamo ibikorwa bigamije kubyara inyungu;
4° imitungo itimukanwa ikorerwamo mbere na mbere ibikorwa bijyanye n’iyobokamana ku buryo bwemewe n’amategeko, keretse Imitungo itimukanwa ikorerwamo ibikorwa bigamije kubyara inyungu;
5° imitungo itimukanwa ikorerwamo mbere na mbere ibikorwa by’ubutabazi nk’uko bigenwa na Minisitiri ufite Imibereho myiza y’abaturage mu nshingano ze;
6° imitungo itimukanwa itunzwe n’ambasade zihagarariye ibihugu by’amahanga mu Rwanda iyo ibyo bihugu bihagarariwe bitaka umusoro ku mutungo utimukanwa w’ambasade z’u Rwanda mu mahanga;
7° ubutaka bukorerwaho ibikorwa by’ubuhinzi, ubworozi cyangwa buteyeho amashyamba, iyo umusoreshwa afite ubutaka butageze kuri hegitari ebyiri (2). Iyo afite ubutaka burengeje hegitari ebyiri (2), hegitari ebyiri (2) za mbere zisonerwa umusoro hanyuma umusoro ukabarwa gusa ku butaka burenzeho;
8° imitungo itimukanwa n’uburagizwe bikoreshwa mbere na mbere nk’inzu yo kubamo, iyo agaciro yahawe katarengeje miliyoni eshatu (3.000.000) z’amafaranga y’u Rwanda. Iyo agaciro yahawe kari hejuru ya miliyoni eshatu (Frw 3.000.000) z’amafaranga y’u Rwanda, agaciro karenzeho niko konyine gasoreshwa.
Igipimo cy’ibanze cy’umusoro
Igipimo cy’umusoro gishyizwe kuri rimwe ku gihumbi (1/1000) cy’agaciro gasoreshwa ku mwaka.
Igipimo cy’umusoro ku butaka bucukurwamo kariyeri gishyizwe kuri rimwe ku gihumbi (1/1000) cy’agaciro gasoreshwa ku mwaka.
Uburyo bwo kwishyura umusoro
Kwishyura umusoro
Umusoro, nk’uko wabazwe n’umusoreshwa ugomba guhabwa urwego rw’ibanze umutungo utimukanwa urimo bitarenze ku itariki ya 31 Werurwe mu mwaka w’isoresha. Igihe cyose hatarabaho ivugururwa rusange ry’umusoro rikozwe cyangwa nta baruwa isoresha umusoro mushya itanzwe n’urwego rw’ibanze bireba, umusoro utangwa n’umusoreshwa buri mwaka, ukomeza kuba umwe mu myaka ine (4) y’isoresha.
Umusoro umusoreshwa yibariye ubwe ugomba gutangwa bitarenze itariki ya 31 Werurwe, kabone n’iyo ivugururwa ry’umusoro k’umutungo utimukanwa cyangwa imenyesha ry’umusoro k’umutungo utimukanwa byaba bitararangira.
Ihazabu icibwa uwishyuye umusoro igihe cyararenze
Umusoro utishyuriwe igihe ubarwaho inyungu. Igipimo cy’inyungu ni rimwe n’igice ku ijana (1.5%). Inyungu z’ubukerererwe zibarirwa ku kwezi, nta gukomatanya, bahereye ku munsi ukurikira uwo umusoro wagombaga kwishyurirwaho kugeza ku munsi w’ubwishyu na wo ubariwemo. Buri kwezi gutangiye gufatwa nk’ukwezi kuzuye.
Uretse inyungu igomba kwishyurwa, hagomba no gutangwa inyongera ingana n’icumi ku ijana (10%) by’umusoro ugomba gutangwa. Ariko iyo nyongera ntishobora kurenga amafaranga ibihumbi ijana (Rwf 100.000) y’u Rwanda.
Ihazabu yo kwivanga mu mikorere y’urwego rw’ibanze
Kwivanga mu bikorwa n’inshingano by’urwego rw’ibanze
Umuntu wese ubangamiye cyangwa ugerageje kubangamira ibikorwa n’inshingano by’urwego rw’ibanze mu gihe rukoresha ububasha ruhabwa n’iri tegeko, cyangwa ufasha, ushishikariza cyangwa ugambana n’undi muntu kugira ngo barenge kuri iri tegeko, ahanishwa ihazabu yo mu rwego rw’ubutegetsi itari munsi y’amafaranga y’u Rwanda ibihumbi makumyabiri (20.000) Frw ariko itarangeje ibihumbi ijana (100.000 Frw) bitabujije n’ibindi bihano biteganywa n’itegeko mpanabyaha.
Uburyo bwo kubahiriza itegeko
Umusoro ku mutungo utimukanwa utarishyuwe ni umwenda ushobora kuregerwa mu nkiko zibifitiye ububasha.
Urwego rw’ibanze rw’aho umutungo utimukanwa ubarizwa rufite uburenganzira bwo gufatira:
1° amafaranga y’ubukode ukodesha abereyemo umusoreshwa kugeza ku mafaranga yose y’ubukode bwose;
2° amafaranga abandi bantu barimo umusoreshwa cyangwa ayo bamubikiye;
3° umutungo wimukanwa w’umusoreshwa;
4° umutungo utimukanwa w’umusoreshwa
Ubusaze bw’umusoro
Igihe kigera umusoro ukaba utagitanzwe
Igihe kigera umusoro ukaba utagitanzwe gitangira kubarwa guhera ku itariki ya mbere Mutarama mu mwaka ukurikira umwaka usoreshwa kikarangira ku itariki ya 31 Ukuboza y’umwaka wa gatanu (5) w’isoresha. Iyo habayeho gutakamba cyangwa kuregera icyemezo, kubara icyo gihe biba bihagaze kugeza igihe hazafatirwa icyemezo.
Igihe kigera umusoro ukaba utagitanzwe gitangira kubarwa bundi bushya iyo umusoreshwa yamenyeshejwe ko agiye gukorerwa ubugenzuzi cyangwa yabonye ibaruwa imumenyesha ko afite ikibazo cyerekeranye n’imisoro ndetse n’izindi ngingo ziteganywa n’amategeko.
II. 2 : UMUSORO W’IPATANTI
Umwaka w’isoresha
Umwaka w’isoresha utangira ku itariki ya mbere Mutarama ukarangira ku itariki ya 31 Ukuboza k’uwo mwaka.
Iyo ibikorwa bisoreshwa bitangiye muri Mutarama, umusoro w’ipatanti ugomba gutangwa ku mwaka wose. Iyo ibyo bikorwa bitangiye nyuma y’ukwezi kwa Mutarama, umusoreshwa agomba gutanga umusoro w’ipatanti ungana n’amezi asigaye kugira ngo umwaka urangire habariwemo n’ukwezi ibikorwa byatangiyemo.
Ku byerekeye abantu bakora ibikorwa bidahoraho, umusoro w’ipatanti ugomba gutangwa ku mwaka wose kabone n’iyo ibikorwa bisoreshwa byaba bidakorwa mu mwaka wose.
Imenyesha ry’umusoro
Buri musoreshwa agomba koherereza imenyesha ry’umusoro ryemewe n’amategeko urwego rw’ibanze rw’aho ibikorwa bye bibarizwa bitarenze tariki ya 31 Werurwe mu mwaka w’isoresha. Iyo umusoreshwa afite n’amashami akoreramo, imenyesha ry’umusoro rigomba gukorwa ku biro bikuru ndetse no kuri buri shami ry’ibikorwa bye.
Iyo ibikorwa byinshi bikorwa n’isosiyete imwe cyangwa n’umuntu ku giti cye kandi mu nyubako imwe, icyemezo kimwe kigaragaza ko umusoro w’ipatanti wishyuwe kigomba kugaragazwa.
Imenyesha ry’umusoro ritanga amakuru arambuye yerekeye ibikorwa bisoreshwa harimo n’umusoro ugomba gutangwa umusoreshwa yibariye ubwe.
Imenyesha ry’umusoro rigomba gushyirwaho umukono n’umuntu uzahabwa icyemezo cy’ipatanti. Iyo ari isosiyete, imenyesha ry’umusoro rishyirwaho umukono n’umuntu uhagarariye iyo sosiyete ku buryo bwemewe n’amategeko.
Igipimo cy’umusoro
Umusoro w’ipatanti ubarwa hashingiwe ku mbonerahamwe zikurikira:
1. IPATANTI
Ingingo rusange
Itangwa ry’umusoro w’ipatanti
Umusoro w’ipatanti utangwa na buri muntu wese utangiye ibikorwa bibyara inyungu mu Rwanda.
Umwaka w’isoresha
Umwaka w’isoresha utangira ku itariki ya mbere Mutarama ukarangira ku itariki ya 31 Ukuboza k’uwo mwaka.
Iyo ibikorwa bisoreshwa bitangiye muri Mutarama, umusoro w’ipatanti ugomba gutangwa ku mwaka wose. Iyo ibyo bikorwa bitangiye nyuma y’ukwezi kwa Mutarama, umusoreshwa agomba gutanga umusoro w’ipatanti ungana n’amezi asigaye kugira ngo umwaka urangire habariwemo n’ukwezi ibikorwa byatangiyemo.
Ku byerekeye abantu bakora ibikorwa bidahoraho, umusoro w’ipatanti ugomba gutangwa ku mwaka wose kabone n’iyo ibikorwa bisoreshwa byaba bidakorwa mu mwaka wose.
Kubara no kwishyura umusoro
Isonerwa ry’umusoro
Inzego za Leta zisonewe umusoro w’ipatanti.
Imenyesha ry’umusoro
Buri musoreshwa agomba koherereza imenyesha ry’umusoro ryemewe n’amategeko urwego rw’ibanze rw’aho ibikorwa bye bibarizwa bitarenze tariki ya 31 Werurwe mu mwaka w’isoresha. Iyo umusoreshwa afite n’amashami akoreramo, imenyesha ry’umusoro rigomba gukorwa ku biro bikuru ndetse no kuri buri shami ry’ibikorwa bye.
Iyo ibikorwa byinshi bikorwa n’isosiyete imwe cyangwa n’umuntu ku giti cye kandi mu nyubako imwe, icyemezo kimwe kigaragaza ko umusoro w’ipatanti wishyuwe kigomba kugaragazwa.
Imenyesha ry’umusoro ritanga amakuru arambuye yerekeye ibikorwa bisoreshwa harimo n’umusoro ugomba gutangwa umusoreshwa yibariye ubwe.
Imenyesha ry’umusoro rigomba gushyirwaho umukono n’umuntu uzahabwa icyemezo cy’ipatanti. Iyo ari isosiyete, imenyesha ry’umusoro rishyirwaho umukono n’umuntu uhagarariye iyo sosiyete ku buryo bwemewe n’amategeko.
Igipimo cy’umusoro
Umusoro w’ipatanti ubarwa hashingiwe ku mbonerahamwe zikurikira:
1° Ibikorwa byose bibyara inyungu byandikishijwe gutanga umusoro ku nyongeragaciro (Imbonerahamwe ya I)
Amafaranga yashingiweho mu kubara umusoro w’ipatanti mu mbonerahamwe ya I ni umubare w’amafaranga yose yacurujwe mu mwaka uheruka wemejwe n’Ikigo cy’igihugu cy‘Imisoro n’Amahoro (RRA). Buri mwaka, bitarenze tariki ya 31 Mutarama, Ikigo cy’igihugu cy‘Imisoro n’Amahoro gishyikiriza urwego rw’ibanze bireba imibare ya ngombwa yerekeye imisoro
- Umusoro w’Ipatanti ugomba kurihirwa icyarimwe, mbere yo gutangira imirimo isoreshwa. Uyu musoro ugenwa hakurikijjwe aho usoreshwa akorera cyangwa aho asanzwe abarizwa.
- Umusoro w’ipatanti ugenwa uhereye ku ipatanti y’ifatizo "P", ishobora gutandukana bitewe n’ubwoko bw’umurimo ukorwa.
- Mu Karere ka Ruhango, ahafatwa nk’umujyi ni aha hakurikira :
a) Umujyi wa Ruhango
b) Centre y’ubucuruzi ya Buhanda
c) Centre y’ubucuruzi ya Byimana
d) Centre y’ubucuruzi ya Kinazi
e) Centre y’ubucuruzi ya Gitwe
- Imirimo ikurikira yishyurirwa ipatanti ku buryo bukurikira :
NB : - Gusimbuza ibarati yatakaye (Vignette) : 5 000 frw
- Kutamanika ibarati (Vignette) : 10.000 frw
II.3. UMUSORO KU NYUNGU Z’UBUKODE
Itangwa ry’umusoro ku nyungu z’ubukode
Umusoro ku nyungu z’ubukode wakwa ku nyungu abantu babona iturutse k’ubukode bw’imitungo itimukanwa iri mu Rwanda. Umuntu ku giti cye ubonye amafaranga y’ubukode aba ari umusoreshwa. Umwaka usoreshwa mu kubara umusoro utangira ku itariki ya mbere Mutarama ukarangira ku ya 31 Ukuboza z’umwaka ushize ari nawo usoreshwa.
Inyungu isoreshwa
Umusoro ku nyungu y’ubukode ucibwa ku buryo bukurikira:
1° inyungu ikomoka ku mazu akodeshwa yose cyangwa akodeshwa igice;
2° inyungu ikomoka ku bikorwa byongerewe ku nzu bikodeshwa byose cyangwa hakodeshwa igice cyabyo;
3° ikindi gikorwa cyose gishobora kuba giturukaho inyungu y’ubukode.
Ibarwa ry’umusoro
Inyungu isoreshwa iboneka hamaze kuvanwa mirongo itanu ku ijana (50 %) ku nyungu mbumbe afatwa nk’ayo umusoreshwa akoresha mu bikorwa byo gufata neza umutungo we utimukanwa ukodeshwa.
Iyo umusoreshwa yerekanye icyemezo cy’uko yishyura inyungu ku nguzanyo yahawe na banki kugira ngo yubake cyangwa agure umutungo utimukanwa ukodeshwa, inyungu isoreshwa igaragazwa havanwa mu nyungu mbumbe mirongo itatu (30 %) bifatwa nk’amafaranga akoreshwa no gufata neza uwo mutungo hakiyongeraho inyungu ku nguzanyo ya banki yishyuwe guhera igihe ubukode bwatangiriye.
Igipimo cy’umusoro
Igipimo cy’umusoro ku nyungu y’ubukode kibarwa ku buryo bukurikira:
1° ku mubare w’amafaranga y’ubukode ku nzu ku mwaka ari hagati ya Frw 1 kugera ku bihumbi Frw 180.000 gishyizwe kuri zero ku ijana (0%);
2° ku mubare w’amafaranga y’ubukode ku nzu ikodeshwa ku mwaka ari hagati ya Frw 180,001 na FRw 1,000,000 gishyizwe kuri makumyabiri ku ijana (20 %);
3° ku mubare w’amafaranga y’ubukode ku nzu ikodeshwa ku mwaka ari hejuru ya Frw 1,000,000 gishyizwe kuri mirongo itatu ku ijana (30 %).
Imenyesha ry’umusoro
Imenyesha ry’umusoro rigomba gutanga ibisobanuro birambuye byerekeye inzu ikodeshwa hamwe n’ibindi bikorwa biyongerera ubwiza n’agaciro harimo ndetse n’umusoro wabazwe na nyir’ubwite ubwe. Imenyesha ry’umusoro rigomba kuba ririho umukono w’umusoreshwa.
Itangwa ry’umusoro
Umusoro ubarwa n’umusoreshwa ubwe ugomba kwishyurwa urwego rw’ibanze inzu ikodeshwa cyangwa ibindi bintu byongereweho nabyo bikodeshwa bibarizwamo bitarenze ku itariki ya 31 Werurwe mu mwaka usoreshwa ukurikiraho.
B. URUTONDE RW’AMAHORO N’ANDI MAFARANGA YAKIRWA N’AKARERE
A. MU ISOKO RY’ITERAMBERE RYUBATSWE
NB: Aya mahoro yakwa abacuruzi.
B. MU ISOKO RITUBATSE
a. Ahafatwa nk’umujyi
b. Ahafatwa nk’udusantire tw’ubucuruzi
URUTONDE RW’AMAHORO N’ANDI MAFARANGA YAKIRWA N’AKARERE
NB: - Amahazabu ku muntu wakerewe kwishyura angana na 10% y’amafaranga yose yagombaga kwishyura, hiyongereyeho 1.5% y’inyungu y’ubukererwe kuri buri kwezi.
C. ANDI MAHORO N’IMISORO
Nk’uko biteganywa mu itegeko N°17/2002 ryo kuwa 10/05/2002 rishyiraho inkomoko y’imari n’umutungo by’Uturere n’Imijyi kandi rigena imikoreshereze yabyo nkuko ryahinduwe kandi ryuzuzwa n’Itegeko 33/2003 ryo kuwa 06/09/2003, Akarere ka Ruhango gateganya ibipimo bimwe mu bipimo by’imisoro n’amahoro ku buryo bukurikira :
ANDI MAHORO YAKIRWA MU KARERE
5.IBYEMEZO BITANGWA N’AKARERE
.
NB:
- Amahoro y’isuku yishyurwa buri kwezi, agomba gushyikirizwa Akarere
bitarenze itariki ya 5 y’ukwezi gukurikira;
- Umuntu wese wishyura ipatanti agomba kwishyura n’amahoro y’isuku.
10. AMAHAZABU ATANDUKANYE (AMENDES)
Nk’uko biteganywa mu itegeko N°17/2002 ryo kuwa 10/05/2002 rishyiraho inkomoko y’imari n’umutungo by’Uturere n’Imijyi kandi rigena imikoreshereze yabyo nkuko ryahinduwe kandi ryuzuzwa n’Itegeko 33/2003 ryo kuwa 06/09/2003, Akarere ka Ruhango gateganya ibipimo bimwe mu bipimo by’imisoro n’amahoro ku buryo bukurikira
Ibihano Ku Byaha Byangiza Ibidukikije:
Umusozo: Ibi bipimo bishobora guhinduka igihe cyose hasohotse irindi tegeko rishya,iteka cyangwa se andi mabwiriza bihindura ibyari bisanzwe.
GAKUBA Didier
Perezida w’Inama Njyanama y’Akarere ka Ruhango


text:
KANDA HANO UREBE VIDEO
Ikawa ni igihingwa gihingwa ku butaka butari buke ku isi yose. Iyi kawa yitwa icyayi igihe yabanje gucishwa mu nganda igatunganywa. Ikinyamakuru BBC kiratwereka uruhare rw’ iki cyayi gikomoka ku gihingwa cya kawa mu buzima bw’ umuntu.
Ni gake usanga abantu bakunda kunwa ubu bwoko bw’ icyayi barwaye indwara nka kanseri cyangwa indwara y’ umutima. Kimwe nuko, nta bushakashatsi bwari bwagaragaza ko kunwa icyayi bitera kuribwaribwa mu mubiri.
Ubushakashatsi bwakorewe mu kigo cyitwa British Medical Journal (BMJ), bwagaragaje ko iyo unyweyi icyayi neza uko bikwiye, bigufasha cyane. Bukomeza buvuga ko byibura iyo ufashe ibikombe bitatu (3) cyangwa bine (4) ku munsi, bigufasha kutagira ibiro byinshi mu mubiri wawe.
Eliseo Guallar uturuka mu ishuri ryigisha ibijyane n’ imibereho myiza rya John Hoptins Bloomberg, mu kuvuga ku byari byatangajwe n’ abashakashatsi bo muri BMJ, yagize ati: “nta ngaruka zihambaye zari zagaragara ku muntu wanyweye icyayi. Yongeyeho ko icyayi kiza gikwiye gufatwa nk’ inkomo y’ ubuzima bwiza cyane cyane kubakuze.”
Gusa umunyarwanda yaravuze ati: “nta byera ngo de”, BMJ ivuga ko iyo umugore utwite anyweye icyayi cyinshi cyane, bimugiraho ingaruka. Abahanga bagaragaza ko umuntu adakwiye gutangira kunywa icyayi ku ntego yo kugira ubuzima bwiza, ahubwo ku ntego yo kumva ko kiragufasha kutiyongera ibiro, ngo bigere ku kigero gikabije.
Abashakashatsi bo muri kaminuza ya Southampton, bakusanyije amakuru ku ngaruka z’ icyayi mu mibereyo yose ya muntu. Ubu bushakashatsi bwafashe hejura y’ inyigisho 200. inyinshi muri zo, zibanze mu kwitegereza.
Ubushakashatsi bwakorewe mu bihugu bigera ku icumi (10) byo ku mugabane w’ uburayi bwerekanye ko abagera kuri ½ cya miriyoni banywa ibikombe bitayu (3), byabafashije kubaho igihe kirekire. Byakomeje buvuga ko nibura kunywa agakombe kamwe nyuma yo gufata ifunguro, bigira icyo byongera ku gihe wari kuzabaho mu buzima bwawe.
Ibigo nka International Agency for Research (I.A.R), gishakashaka ku ndwara nka kanseri cyangwa umutima, hamwe n’ ikigo Imperial College London (I.C.L) byagaragaje ko kunywa icyayi cyinshi bigabanya ingaruka z’ imfu zitunguraniyeho cyane cyane nko ku ndwara y’ umutima cyangwa indwara ya gute. Ibi byagaragaye nyuma y’ umwanzuro wafashwe ku isesengurwa ry’ amakuru yakusanyijwe ku bantu batarengeje imyaka 35 bakomoka mu bihugu icumi (10) by’ iburayi.
Porofeseri Sir Spiegelhalter ukomoka muri kaminuza ya Cambridge, mu busesenguzi bwe yagize ati: “koko niba imibare igaragazwa yerekeye n’ igabanyuka ry’ imfu riterwa no kunywa icyayi, ubwo agakombe kamwe (1) k’ icyayi kakongerera umugabo igihe kingana n’ amazi atatu (3) cyo kubaho ku gihe cyari gisanzwe. Naho umugore kakamwongerera igihe kingana n’ ukwezi kumwe (1) ku kigero fatizo.”
Ubushakashatsi bukomeza bwerekana ko abantu banywa nk’ ibikombe bitatu (3) ku munsi, bamara igihe kitari gito bishimanye n’ abandi kandi n’ ubuzima bwabo bukagenda neza. Ni gake uzasanga umuntu ukunda kunywa icyayi yaheranywe n’ agahinda. Abahanga bagaragaje ko kunywa icyayi kinshi ku badanu, bibagabanyiriza ingaruka zo gufatwa na kanseri y’ inkondo y’ umura.
Burya ngo na none kunywa icyayi kirimo caffeine nyinshi (aside iboneka mu cyayi ituma umuntu rimwe na rimwe yumva atameze neza) bishobora gutuma tutiyumva neza, bigatuma twiyumvamo kujyenda gahoro mu mubiri wacu. ibi birashimangirwa n’ ibyabereye muri reta zunze ubumwe za Amerika aho umwana muto yari agiye guhitanwa n’ icyayi cyuzuyemo Caffeine nyinshi yakinyweye yihuta cyane.
Porofeseri Paul Roderick ukora mu gisata cy’ ubuganga muri kaminuza ya Southampton we yagize ati: “ubushakashatsi bwasohoka bukagaragaza ko icyayi kidafitiye umubiri wacu akamaro gahambaye, abo bantu nta kintu baba bashakashatse. Yanongeyeho ko na siporo umuntu akora, hari ikintu zihindura ku mubiri wawe. Nawe yashimangiye ko kunywa icyayi neza, bigabanyiriza umuntu umubyibuho ukabije”
Abahanga baturuka mu kigo cya National Health Services (N.H.S) gikorera mu bwongereza, bagaragaje ko muri rusange nta ngaruka zo kunywa icyayi, gusa ku mudamu itwite agomba kurwanya kunywa icyayi kinshi. Bavuga ko atagomba kurenza amagarama 200 y’ icyayi ku munsi. Bagaragaza ko impamvu nta yindi ari uko bishobora kongera ibyago ku mwana kuvuka ari muto cyane cyangwa afite ibiro bike cyane. Na none kunywa icyayi kinshi ku mudamu utwite, bishobora gutuma abyara igihe kitageze.
Abahanga mu by’ ubutabire ntibagiye kure y’ ibyabandi bahanga bavuze. Bashimangiye ko kunywa icyayi bifasha ibihumbi n’ ibihumbi by’ abantu kubaho igihe kirekire ku isi yose kandi bafite imbaraga, bakiri injege. Gusa bavuga ko na none imyitozo ngorora mubiri ishobora kubigiramo uruhare mu iramba ryawe.
Ubu intiti zimwe na zimwe mu bisata bigeye bitandukanye, zigaragaza ko icyayi kigenda kikagira akamaro mu kuringaniza isukari, amata, ndetse n’ ibinure umubiri wacu ukeneye. Tom Sanders, umuporofeseri mu kigo cya King’s College London ati: “abantu baba bafite umutima udatera neza, barakangurirwa kujya banywa icyayi kitarimo caffeine nyinshi kuko ishobora kubatera umuvuduko w’ amaraso mu mubiri.”
Yanditswe na John Baptiste MUNYEMANA


text:
Nkuko bisanzwe bivugwa hanze aha ;ngo umuco wo kureshya abagabo bikozwe n’ igitsinagore si ibintu by’irwanda nyamara benshi mu rubyiruko rw’ubu, rwagaragaje ko ahubwo ari bimwe mu bitanga amahirwe yo kubona inshuti ikwiyumvamo nawe uyiyumvamo.
Hari bimwe twabasomeye ku rubuga rwa internet rwitwa www.en.allexperts.com Ku bijyanye no kureshya abagabo Ngo bimwe muri ibi harimo ;
kwiyumvamo ko wikunze wowe ubwawe
harimo kwigirira icyizere kandi ukumva ko uri mwiza wowe ubwawe nta wundi wigereranijeho ubu ni bwo buryo bwa mbere bugufasha kuba wareshya umuhungu.
kwiyitaho ku mubiringo
ibi ntibivuze kwishyiraho makiyaje ikabije cyangwa kwambara imyenda ihambaye,iyo wambaye imyenda isanzwe bikubereye biba bihagije kuri kugira ngo abone uteye amabengeza.
Kwiyoroshya, ku musetsa no kumusekera
ngo imbere ye ukaba uwo uri we ntiwiyoberanye kugira ngo nibura abone ko umwiyumvamo ,nawe kandi ko nta nicyo umuhishe hakiyongeraho niyo nseko kuko ku mwenyura biri mu bintu bikuru bireshya abagabo.
kumubwira ko ukunda imico ye kandi ukajya umugira inama zo mu buzima
ukamwemeza ko umukundira imico ye yaba imyiza cyangwa imibi ukamugira n’inama zitandukanye zo mu buzima ngo kabone niyo ntabyo wowe waba ukurikiza.
gukoresha ijwi risendereye
akarigira ijwi riri hasi ritari hejuru mu gambo wumva ko harimo gutinda nako kudakabije umugabo cyangwa umuhungu.
gukoresha ibimenyetso by’umubiri
igihe cyose uri gusha kugira icyo umubwira ushobora nko ku mwicira ijisho kumukubita agashyi n’ibindi… ngo ibi bituma akugirira amatsiko kandi akagukurikirana.
kuvuga make
mbega akavuga inkuru azica hejuru kuko bituma umuhungu yifuza kumenya ibikurikira ubutaha akazabikubaza. kandi mu byo uvuga ukirinda kwivuga nabi.
Ngo ibi rero bikaba byaguha amahirwe nk’ umukobwa mukwigarurira umuhungu wumva ushaka ko mwabyumva kimwe, kuko nyuma yo kubona ko afite uko asigaye akwiyumvamo ;ushobora kumubwira noneho ko umukunda,ariko mu gihe cyose uzabona atishimiye ibyowakoze kuva kuntangiriro ngo nta mpamvu yo guhatiriza.


text:
Itsinda rigizwe n’Intumwa za Minisiteri y’Uburezi, ziri kumwe n’abayobozi bashinzwe uburezi mu mirenge n’akarere ka Muhanga, rimaze igihe rikoze ubukangurambaga bugamije kuzamura ireme ry’uburezi mu bigo biri mu mirenge itandukanye y’aka karere ka Muhanga. Ibibazo bitandukanye bigaragara mu bigo by’amashuri nk’ibidindiza ireme ry’uburezi, ubuyobozi bw’ibigo na komite z’ababyeyi bahuriza ku kuba biterwa n’imyumvire y’ababyeyi.
Gahunda ya Minisiteri y’uburezi izwi nka "School Feeding" iteganya ko abanyeshuri bose biga mu mashuri yisumbuye, bagaburirwa hamwe ku ishuri bakabona kwiga amasomo y’igicamunsi, nyamara byinshi mu bigo byasuwe n’intumwa za Minisiteri y’Uburezi mu karere ka Muhanga, byagaragaye ko abanyeshuri benshi ari ababwirirwa bakigana na bagenzi babo baba bagaburiwe ku ishuri.
Ibi byababaje cyane izi ntumwa za MINEDUC ndetse ntiziyumvisha uburyo abana bigana bamwe babwiriwe abandi bariye, ndetse urwego rwa Polisi ruba ruri kumwe n’iri tsinda rugaragaza ko kwishora mu busambanyi ku bana b’abakobwa, gukoresha ibiyobyabwenge no kuva mu ishuri, bishobora guterwa n’uko abanyeshuri bamwe bigishwa batariye.
Abayobozi b’ibigo, cyane cyane mu bigo by’amashuri y’uburezi bw’ibanze bw’imyaka 9 cyangwa 12, bavuga ko abatagaburirwa ku ishuri biterwa n’uko ababyeyi babo baba banze gutanga amafaranga asabwa cyangwa ibiribwa bihwanyije agaciro n’ayo mafaranga, bityo hakagaburirwa abayatanze gusa. Leta igena amafaranga 56 ku munsi mu rwego rwo kunganira ababyeyi, ariko ababyeyi benshi bakavuga ko batabona amafaranga cyangwa ibiribwa batanga ku ishuri, nyamara abo bose ntibari mu cyiciro cy’abafashwa na Leta kuko abo mu cyiciro cya mbere bo bagaburirwa badasabwe ayo mafaranga.
Sebashi Claude, umuyobozi ushinzwe uburezi mu karere ka Muhanga, avuga ko umubyeyi urya azi neza ko yohereje umwana we kwiga kandi ko nyuma ya saa sita yiga atabwiriwe, akwiye kumva ko ibyo aba akoze bitarimo umutima wa kimuntu ariko by’umwihariko bidakwiye umubyeyi, ndetse hari n’aho yabwiye abahagaririye ababyeyi ko bene nk’abo ibyo bakora byababuza no kujya mu ijuru.
Itsinda ry’Intumwa za Minisiteri y’Uburezi, zagaragaje ko muri rusange kuba hari ibigo bimwe ababyeyi babirereraho bafatanya n’ubuyobozi bw’ibigo abana babo bagasangira bose ku ishuri, bishimangira ko ikibazo atari ubukene ahubwo ari imyumvire, gusa ngo n’ubuyobozi bw’ibigo bigifite icyo kibazo bushobora kudashyira imbaraga mu kumvisha ababyeyi bose ko bakwiye kugira uruhare mu kugaburira abana babo ku ishuri.


text:
Impamvu abanyarwanda benshi badatera imbere ni nyinshi, harimo ubujiji, amateka mabi, amakimbirane yo mu miryango, akarengane rimwe na rimwe ka kubuza kubona ibyo wakabaye ubona. Ariko njye ndashaka kwibanda ku matiku muri iyi nyandiko.
Biragoye kugira ngo ubone umuntu mwiza 100%, akenshi umuntu muhurira mu kazi, cyangwa mubana inshuro nyinshi mu bintu bitandukanye ntimubura ibyo mupfa, waba ari wowe ufite ukuri cyangwa ariwe ugufite, ariko akenshi uzarebe, birangira umwe ashaka kurimbura undi.
Ni gake cyane uzasanga umwe abisa undi cyangwa avuga ati reka tugabane turinganize nigendere nawe usigare mu byawe. ibi bikorwa na bacye cyane.
Impamvu mvuze ibi, si uko ari ubwa mbere mbibonye muri sosiyete nyarwanda, ahubwo nuko mbonye impamvu yo kubivuga ho nshingiye ku nkundura imaze iminsi mu itorero rya ADEPR aho abantu bafunzwe nyuma y’igihe kirekire bahanganye ariko n’ubundi abo bari bahanganye bakaba bataranyuzwe kuko n’ubundi bifuza ko na bamwe mu batowe bafungwa gusa kuko bakoranye na Tom Rwagasana.
Imbaraga bakoresha kugira ngo abandi bafungwe, zakomeje gutangaza abantu benshi badafite aho babogamiye bakunze kwibaza impamvu abagize komite yiyise Nzahuratorero yifuza ko abandi bafungwa gusa bisa nko kubahima cyangwa mu nyumvishirize kandi nyamara niba koko barakoze ibyaha, babibazwa bakishyura niba ari ngombwa ariko gutsindagira ngo basebe, bafungwe, n’andi magambo agamije kuzamura urwango biganisha ku rwangano rushobora kuzakururuka igihe kirekire.
Mbere y’uko itorero ADEPR risaba inguzanyo yo kubaka hotel Dove, amakimbirane yari ahari kandi akaze, mu gihe hubakwaga iyo hoteli nabwo amakimbirane yari ahari, na nyuma y’aho yuzuriye ntibyabujije amatiku gukomeza. Bivuze ko ikibazo si inguzanyo ahubwo ikibazo cyari ugushaka ubuyobozi. Kuba rero abahanganaga batarashyizwe mu myanya, iminsi izabyerekana kuko amatiku ntazabura kubaho. Kandi uwayagiyemo, ntabwo ayareka.
Wowe ushaka kurwanira impinduka, ugakoresha itangazamakuru ngo ritukane kandi rinasebye abo muhanganye kandi mwese mwitwako muri mu murimo w’Imana, uba ugamije ko abakristo bawe bazakora ibingana iki mu gihe bagiranye ibibazo na bagenzi babo?
Kuba abantu bakigabiza umutungo w’itorero bakawangiza ntawabishima, uretse ko kugeza ubu nta rukiko rurabahamya icyaha, cyane cyane ko banagaragariza urukiko ko hoteli bagomba kubaka ubu ikora kandi bemeza ko bafite ibimenyetso bibashinjura, ariko se mu gihe urukiko ruzaba rubemeje icyaha, kuki tugomba kubishima hejuru? Imana niba iriho koko idusaba iki mu gihe nk’iki? Amasaha tumara tubacira imanza, amafaranga dukoresha mu kubasebya mu itangazamakuru yagakoze imushinga tuma tujya imbere ikatubyarira inyungu.
Kuki tudakunda gutekereza ibiduteza imbere ahubwo tugashyira imbaraga mu bisenya abandi?
Akenshi iyo mushwanye mu bintu birimo amafaranga bidasaba igishoro, usanga mwapfuye amafaranga, kandi ava mu mifuka y’abanyarwanda, cyangwa abaterankunga, ariko si ngombwa ko wimena inda, gusa ndagusaba gutekereza niba koko wowe uvuganye n’umutima wawe ntabwo uyakeneye? ntabwo wigeze uyaryaho ahubwo ukarakazwa nuko utikoreramo? Igisubizo kiri mu mutima wawe ariko uzi ukuri.
Abari abayobozi ba ADEPR batawe muri yombi
Nta ruhande nshaka kubogamira ho gusa njye sinifuriza umuntu n’umwe gereza mu gihe atabuza ituze muri sosiyete ariko kandi, niba wariye iby’abandi, nihabeho ubushishozi mu butabera nibiguhama wishyure ariko sinkwifurize gupfa, kuko isi ni iy’abaryi cyane cyane ko ibi bisa n’ibimaze kuba akamenyero kuko akaruta akandi karakamira. Bikaba byarazanye n’imvugo ngo umushumba akama izo aragiye nubwo njye ntabishyigikiye.
Gukabya ni bibi ariko uwakabije agaragazwa n’urukiko, sitwe abantu duca imanza, ntibinakwiye kuko dukoresha amarangamutima. Niyo mpamvu habaho inkiko, kandi abacamanza barabyiga naho ubundi abakatirwa gufungwa ni benshi kandi ntawe utakisangamo kuko isi yuzuye abanyamakosa. Iki ni igitekerezo cyanjye ariko benshi muzatungurwa n’umwanzuro w’urukiko.
M Louise Uwizeyimana


text:
Uburyo bwo gukuza umusatsi wa naturel no kuwusokoza
Hari abantu bifuza kugira umusatsi wa naturel mwinshi ariko bagacika intege kuko bavuga ko ubarushya kuwitaho ariko iyo uzi uburyo bwiza bwo kuwitaho urakura kandi ukajya uwusokoza neza utakuruhije. Muri iyi kuru turareba uburyo bworoshye bwakorohera buri wese mu gukuza umusatsi na moderi zinyuranye wasokozamo umusatsi mwinshi wa naturel.
Uburyo bwo kugukuza umusatsi wa naturel;
Kwirinda produits zoroshya umusatsi: Abantu bamwe bibwira ko koroshya umusatsi aribyo bizatuma ukura neza ariko usanga baba bibeshya kuko umusatsi urimo produits iyo utawusutse ukajya uwusokoza buri munsi ugeraho ugacika. Cyeretse kuri wa muntu unyuzamo agasuka niwe wajya woroshya bisanzwe umusatsi we ugakura udacitse.
Gukoresha amavuta yagenewe umusatsi wa naturel : mu gihe ugiye kugura amavuta ujye ureba ko yagenwe imisatsi idadefrije kuko hari ubwo ushyiramo amavuta yagenewe umusatsi udefrije bigatuma umusatsi wawe ucika.
Jya usokoza umusatsi unoge neza: gusokoza umusatsi ukanoga wose n’uwo hasi ukagerwaho bituma amaraso yo mu mutwe atembera neza bikongerera umusatsi gukura neza kandi ukanarambuka. Mu gihe usokoza rero ntukanyureho hejuru gusa ngo ureke kugezamo hasi.
Kurinda imisatsi gusambagurika nijoro: mu gihe ugiye kuryama jya witwararika gushyira akantu mu mutwe gatuma umusatsi udasambagurika. Ubishoboye wajya uraza ibituta mu mtwe cyangwa se ibiryamye by’intoki niyo byaba binini ntacyo biba bifashe umusatsi kandi bikakorohereza gusokoza mu gitondo.
Gukurabamo neza : akenshi igihe cyo gukuraba mu mutwe usanga aribwo umusatsi wa naturel ucika cyane iyo bikozwe nabi. Niyo wakikarabiramo mu rugo utiriwe ujya muri salon jya ukarabamo witonze kandi usokoze witonze kuko umusatsi utose umaze gukrabamo uba wizinze ukaba wacika mu gihe uwusokoje nabi.
Mu gihe rero umusatsi wawe uzaba umaze gukura, uzakomeza kuwitaho ariko uzanakenera kuwusokoza moderi zitandukanye kugirango ureke kujya uhora muri imwe.
Dore amafoto agaragaza uburyo bundukanye wasokozamo naturel:
Gracieuse Uwadata